Lucas 11 - Holy Bible [Aymara Bible 1997] - (Luc 11)\nMä cutejj Jesusajj mä chekan orascäna, ucat oración lurañ tucuyjjëpanwa, discipulonacapat maynejj juparojj säna: —Tata, oración lurañay yaticht'apjjeta, cunjämtï Juanajj discipulonacaparojj yatichcäna uqhama —sasa.\nJesusasti jupanacarojj sänwa: —Orapcäta ucqhasti sapjjam: “[Alajjpachanquir nanacan] Awquejja, sutimajj jach'añchatäpan, Munañamampisti apnakapjjeta. [Munañamasti luratäpan acapachanjja, cunjämtï alajjpachana luratäqui uqhama.]\nJuchanacajjatjja perdonapjjeta, cunjämatejj nanacajj jan wali lurapquitus ucanacarojj perdonapjjta uqhama. Jan yant'äwir puriyapjjestati, [jan ucasti ñankhata khespiyapjjeta]” —sasa.\nJesusasti ucjjarojj saraquïnwa: —Amuyt'añäni: Jumanacat maynejj mä amigonïpan, uca amigopasti chica arum utapar sarpan, ucat sispan: ‘Amigo, quimsa t'ant'a mayt'ita,\nmä amigojjaraquiw jayat jichhac utajjar purini, nayansti janiraquiw jupar cuna churañajjas utjquituti’ sasa.\nUcat maynejj uta mankhepat saspa: ‘Jan uqham majasistati puncojj jist'antatäjjewa; wawanacajjas, nayasa iquiñancjjapjjtwa. Janiw sartquiristti jumar cuna churañataquisa’ sasa.\nSapjjsmawa, amigopätap laycojja janis sartcpan cun churiri, ucampis jan juc'amp majasiñap laycojja sartaniwa, ucatsti take cuntejj mayqui ucanac churaraquini.\nUqhamasti sapjjsmawa: Mayipjjam, Diosasti churapjjätamwa; thakapjjam, jicjjatapjjätawa; punc lekt'apjjam, jist'aratäpjjätawa.\nMayiristi catokewa, thakeristi jicjjatiwa; puncu lekt'irirusti jist'aratawa.\n¿Jan ucajj mä alacranch churaspa mä c'awn mayipanjja?\nMä jaker amuct'aycatayn uca ñankha ajaywa Jesusajj alissuscäna. Cunapachatï ñankha ajayojj mistjjän ucqhajj uca amutojj parljjänwa. Jakenacasti ucatjja wal muspharasipjjäna.\nUcampis yakhepanacajj sapjjänwa: —Aca jakejj Beelzebú sat jilïri supayan ch'amapampiw ñankha ajayunacjja alissu —sasa.\nMayninacasti yant'añataquiw juparojj alajjpachat mä unañcha mayipjjäna.\nUcampis jupajj yatïnwa cuntejj lup'isipcäna ucjja, ucat saraqui: —“Mä marca apnakeritejj t'akjtaspajja, ucat jupanacpura nuwasisinjja, t'unjasiwa; uqhamaraquiw mä familiasa ch'ajjwanacaru mantasajj t'unjasiraquejja.\nUcampis Diosan ch'amapatwa ñankha ajayunacjja jakonucta, ucasti sañ muni Diosan reinopajj jumanacar purinitapa.\nUcampis maynitejj jupat juc'amp ch'amani jutejja ucat atipjaraquejja, ucapachasti take cuna armanacaparutejj alcatascäna ucjja apakewa. Ucatsti apakcän uca yänacjja munañaparuw ucharaqui.\n“Qhititejj jan nayampïqui ucajj naya contrawa; jan nayamp chic apthapiristi, willitatiwa.\n“Cunapachatï mä ñankha ajayojj jaket mistu ucapachajja, waña chekanacan samarañ thakasaw sarnake; ucat jan jicjjatjjasasti siwa: ‘Cawqhattï mistuncta uca utajjaruqui cutt'jjä’ sasa.\nCuttanjjasinsti, suma pichst'ata, uqhamarac apthapt'ata utarjamaw uca jakerojj jicjjati.\nUcatwa sari, ucatsti jupat juc'amp jan wali pakallko ajayunacwa irptani, ucanacaw mantasinjj ucan utjapjje. Ucatsti uca jaken jacäwipajj kheparojj nayra jacäwipatsa juc'amp jan waliw tucjje.”\nJesusajj acanac sisquipanwa, jakenac taypit mä warmejj jach'at art'äna: —¡Cusisiñaniwa jumar wawachasin uywctam uca warmejja! —sasa.\nJupasti sänwa: —¡Juc'amp cusisiñanïpjjewa qhitinacatejj Diosan arunacap ist'apqui, uqhamarac jaysapjje ucanacajja! —sasa.\nJakesti Jesusan jac'aparojj tantacht'asisipcaquïnwa, ucatwa jupajj parlañ kalltäna: “Jichha urunacanjja jakenacajj wali khorüpjjewa. Jupanacasti mä unañcha mayipjje, ucampis janiw juc'amp unañchajj churascjjaniti, jan ucasti Jonasan unañchapaquiw churasini.\nCamisatejj Jonasajj Nínive marcan jaquir jakenacatakejj mä unañchänjja, uqhamaraquiw Jaken Yokapajj mä unañchäni jichha urunacan jakenacataquejja.\nTaripäwi urunjja jichha urunacan jakenacaru taripatäcani ucqhajja aynachanquir reinaw sartasinjj juchañchani. Jupasti wali jayatpachaw Salomonan yatiñap ist'irejj jutäna. Ucampis jichhajj Salomonatsa juc'ampïquis ucaw acanqui.\nNínive marcan jaquirinacasti taripäwi urunjja sartapjjaniwa jichha urunacan jakenacar juchañchañataqui cunapachatï taripatäcani ucqhajja; Ninivenquirinacasti juchanacapatjja arrepientisipjjänwa cunapachatejj Jonasajj Diosan arup yatiycän ucqhajja, ucampis jichhajj Jonasatsa juc'ampïquisa ucaw acanqui.\n“Janiw qhitis mä lampar khantayasajj jamasawjaru uscquiti, ni mä cajón mankharusa, jan ucasti khana chekawjaruw uchi mantanirinacar khantañapataqui.\nNayrajj mä lamparjamaraquiw janchitaquejja; nayranacamatejj sumächejja, take janchimajja khananiraquiwa, ucampis nayranacamatejj jan walïcchejja, janchimajj ch'amacanquiwa.\nAmuyasim, uca khanamajj jan ch'amacar tucuñapataqui.\nTakpach janchimatejj khananïsina, jan mä acch'a ch'amacas utjcchejja, take cunwa sum uñjäta, cunjämatï mä lamparajj khantctamjja uqhama.”\nJesusajj parlañ tucuyjjän ucqhasti, mä fariseo jakew juparojj utapan jupamp mank'añatac jawsäna. Jesusajj mantasinjj mesaruw kont'asi:\nFariseojj wal muspharasïna, mank'añataqui ampar jarekasiñ ley jupan jan phokhatapata.\nTatitusti juparojj sänwa: —Juma fariseonacajj vasonacsa platonacsa ankäjjaqui k'omacht'apjjtajja, ucampis chuyma mankhanacamanjj lunthatasitanacamampi cunayman juchamp phokhantatäsipctawa.\n¡Jan amuyuninaca! ¿Janit yatipcta qhititejj ankäjj lurqui ucajj mankhëjjamppach luratapjja?\nJumanacajj chuymanacamatay limosnanacamjj churapjjamjja, uqhamanwa takpachajj k'omäjjanejja.\n“¡Ay, camachapcaquïta fariseonaca! Jumanacajj Diosarojj diezmjja churapjjtawa acanacata: menta, ruda, take ch'ojjñanacata, ucampis Diosan cheka cancañapampi, munasiñapampjja janiw yäkapctati. Acaw lurañanacamajja maya lurañanac jan apanucusa.\n“¡Ay, camachapcaquïta, fariseonaca! Sinagoganacansa nayrakat konuñanacaruw kont'añ munapjjtajja, uqhamarac callenacans wali ajjsart'añampi aruntayasiña munapjjtajja.\n“¡Ay, camachapcaquïta, ley yatichirinaca, c'ari chuyman fariseonaca! Jan uñjat sepulturanacjamäpjjtawa, jakesti uca pat pasasqui jan amuyasisa.\nUcat ley yatichirit mayniw jupar saraqui: —Yatichiri, ac sasajj nanacamppacharuw jan wal sapjjestajja —sasa.\nJesusasti saraquïnwa: —¡Ay, camachapcaquïta, jumanac ley yatichirinaca! Yakhanacarusti jan aptcaya k'epinacampiw apjjatapjjta, jumanacasti ucarojja ni mä luc'anampiquiw jan llamct'añs munapctati.\n“¡Ay, camachapcaquïta, jumanacajja! Profetanacan imäwinacapsa sayt'ayapjjtawa, ucanacjj jumanacan nayra awquinacamaquejjay jiwayapjjchejja.\nUcampejja, nayra awquinacamajj lurapcatayna ucajj jumanacatac waliquïtap amuyt'ayapjjtajja; jupanacasti jiwayapjjänwa, ucatsti jumanacajj imäwinacapa sayt'ayapjjtajja.\n“Ucatwa Diosajj yatiñapanjj sejja: ‘Profetanacampi, apostolonacampwa jupanacarojj qhitäjja, ucatsti jupanacat yakhepanacarojj jiwayapjjaniwa, mayninacarusti t'akhesiyapjjaraquiniwa’ sasa.\nUcampis Diosajj jichha jakenacarojj mayiniwa take profetanacajj jiwayatäpqui ucanaca churapjjañapa, aca orake kalltatpacha,\nAbel chachan jiwatapat Zacariasan jiwatapcama. Zacariasarusti templompi altarampi jaljqui ucqhanwa jiwayapjjäna. Uqhamajj sapjjsmawa, Diosajj mayiniwa aca jakenacarojj ucanacan jiwatapatjja.\n“¡Ay, camachapcaquïta, ley yatichirinaca! Jumanacasti yatiñ puncun llavepjja catuntasipjjtawa, janiraquiw jumanacas mantapctati, ni mantañ munirinacarus mantayapctati.\nJesusan acanac satapatsti, ley yatichirinacampi, fariseonacampejj wali coleratäpjjänwa jupataquejja. Ucatsti juparojj walja jisct'anacampi jisct'asipcaquïnwa,\nuqhamat cuna arsutapatsa juchañchañataqui.


Deuteronomio 11 - Holy Bible [Aymara Bible 1997] - (Deu 11)\n“Jumanacasti Tatitu Diosamarojj munapjjam, ucatsti ewjjanacapjja phokhapjjaraquim, leyinacapa, arsutanacapa camachi arunacapsa.\nUñt'apjjam jichhüruna Diosaman yatichäwinacapjja, cawquïrtejj wawanacamajj jan uñt'apqui ni uñjapcaraquisa. Sum uñjapjjaraquim jach'a cancañapa uqhamaraqui ch'amapsa.\nCawquïri unanchanactï, jach'a uñacht'äwinacampi lurqui Egipto marcana faraón rey contra uqhamaraqui take jakenacapataqui,\nucatsti cunjämtï lurqui egipcio ejercitoru, caballonacaparu, nuwasiñ carronacaparu uqhamaraqui cunjämsa Mar Rojo sat umanacaru chhaktayäna, cunapachatï jupanacajj jumanacaru khepat arctanipjjayätam ucqhajja. Diosaw jupanacarojj jan mayampitaqui t'unjäna.\nUqhamaraqui amtasipjjam take cunanactï jumanacataqui lurqui wasarana aca chekar jumanacar puriyaniñcama.\nUcatsti cunjämsa luraraquïna Datán, Abiram sat Eliab chachan wawanacaparojja, qhitinacatï Rubenan wawanacapäcaraqui; cunjämsa orakejj jist'artäna take familiaparu carpanacaparu mank'antasa, take cunanacatï utjcäna ucanacamppacha, ucsti take Israel marcaw uñjäna.\nJumanac quipcaw testigöpjjta take cuna jach'a luräwinactï Diosajj lurqui ucanacatjja.\n“Jumanacasti take camachi arunaca jichhüruna churapcsma ucanacjja phokhapjjamaya, uqhamat ch'amanïpjjañamataqui uca orakenac catuntasipjjañamataquejja.\nUcatsti walja maranaca jacapjjañamataqui uca orakena, cawquïrtï Diosajj arupampi arsüna jumanacan awquinacamaru uqhamarac wawanacaparu churañataqui, cawqha orakentï leches misq'is umjam jalasqui ucana.\nCawquïri oraktï jumanacajj catuntapcäta ucajj janiw Egipto orakjamäquiti, cawqhattï jumanacajj mistunipcta. Qhä orakenjja jumanacajj yapuchapjjäyätawa, ucatsti cayumpiraquiw karpapjjäyäta, cunjämatï huertanacan lurasqui uqhama.\nUcampis cawquïri oraktï catupcäta ucajj wali kollunacani, vallenacaniwa, alajjpachat sarakanir jallumpi karpataraqui.\nUca oraksa Diosaraquiwa imaraqui, marpacharaquiw jupajj uñch'uquiniraqui.\n“Jumanacatï Diosan camachi arunacapa jichha uruna churapcsma ucanaca phokhapjjäta, ucatsti Tatitu Diosamaru munapjjaraquïta, take chuymampi yupaychapjjaraquïta take jacañamampi ucqhajj,\njuparaquiwa horasapar apayanipjjätam nayra jallsa khepa jallsa, jumanacan trigo, aceite, vino apthapipjjañamataqui.\nUqhamaraquiw nayajj pampanacamana take casta pastonac jilayä uywanacamataqui, uqhamat jumanacajj suma mank'ata sarnakapjjañamataqui.\nUcampis jan jumanacpacha engañasipjjamti, janiraqui Diosata armasimti ni yakha diosanacarus yupaychapjjamti ni jupanacarus alt'asipjjaraquimti,\njan ucasti Diosaw jumanacatac colerasispa, janiraquiwa jallunacsa puriycaniti, ucatsti janiraquiwa orakenjja cunas achcaniti, janc'aquiw jumanacajj jiwarapjjaraquïta cawquïri suma oraktï Diosajj churapcätam ucana.\n“Ucatsti aca arunacajja chuymanacamaru, p'ekenacamaru uchapjjam, uqhamaraqui amparamarusa, paramarusa, mä chimpur uñtata uchasipjjam.\nUqhamaraqui wawanacamarojj yatichapjjam uca arunacata utamanccasina, thaqui sarcasina, uqhamaraqui iquintañataqui, iquiñat sartañataquisa.\nUcatsti kellkantaraquïtawa uta mantañan postenacaru, uqhamaraqui utaman puncunacaparusa;\nuqhamata jumanacasa, wawanacamasa walja maranaca jacapjjañamataqui cawquïri oraktï Diosajj awquinacamaru churañatac arscäna ucan walja urunaca jacapjjañamataqui, cunjämäquitï alajjpachajj acapach orakjjana uqhama.\n“Jumanacatï aca camachi arunaca suma imapjjäta, phokhapjjaraquïta, ucatsti suma chuymampirac Tatitu Diosamaru munapjjäta, uqhamaraqui suma iyawsañampi thaquipansa arcapjjäta ucqhajj,\nDiosasti jumanacan nayräjjanacamatjja take uca marcanacaruw jakonucuni, ucatsti jumanacajj uca walja marcanaca, wali ch'amani marcanaca catuntapjjäta.\nCawqharutï jumanacan cayunacamajj tact'ani ucanacajj jumanacancaniwa. Orakenacaman korpasïwinacapajj lokatatasiniw wasara chekata Líbano sat chekacama; ucatsti Eufrates sat jawirata Mar Mediterráneo sat jach'a kotacama.\nJaniraquiw cawquïri marcas jumanac contra sayt'añ puedcaniti. Jumanacan Tatitu Diosamaw uca marcanacar ajjsaraña, qhathatiña uscuntani, cawqha chekanjamtï pasapcäta ucanacanjja, cunjämtï Diosajj arupampi arscänjja uqhamar phokhasa.\n“Jichha urunwa nayajj bendicionampita maldicionampita ajllisiñanacamatac churapjjsma.\nBendicionsti catokapjjätawa, jumanacatejj Tatitu Diosaman camachi arunacapa phokhapjjäta, cawquïrtejj jichha urun churapcsma ucanaca, ucapacha;\nmaldicionsti catokapjjaraquïtawa, jumanacatejj yakha jan uñt'at diosanacaru arcasina, Tatitu Diosan camachi arunacaparu jan phokhapcaraquïta, ucatsti thaquipatsa sarakapjjaraquïta, cawquïri ewjjanactejj jichhüruna churapcsma ucanacata, ucapacha.\n“Cunapachatejj Diosamajj puriyapjjätam uca orake catuntapjjañamataqui ucqhajj, bendicionjja uchapjjätawa Gerizim sat kolluna; maldicionsti, Ebal sat kollunaraqui.\nAca kollunacasti jicjjatasiw Jordán jawirat qhursa tokena, inti jalanta tokeru sarañäquis ucsana, cananeonacas pampa oraken jacapqui ucqhana, Gilgal sat orake uñcatasina, More sat chekana, encinas kokanacäquis uca thiyana.\nJumanacasti niyaw Jordán jawira maqhatañataquïsipcta, ucatsti cawquïri oraktï Tatitu Diosamajj churapcätam uc catuntapjjäta. Cunapachatejj jumanacajj catuntapjjäta uqhamaraqui ucan jacapjjäta ucqhajj,\ntake chuymampiya cawquïri leyinactï uqhamaraqui arsutanactï churapcsma ucarjam sarnakapjjam.


Usuchjas t'aqhisiyañax uraqpachan jan walt'ayi, janiw ukx walikiw sasin sisksnati sasaw Moralesax sawiyi\nEvo Morales Jilïr Irpirix akham Twitteran arsuwiyi (Jamuqa: Llikat apsuta)\nEvo Morales Jilïr Irpirix usuchjas t’aqhisiyañax janiw askïkiti, taqpach jaqir jan walt’ayañawa, ukham mä jaqir lurañax sinti jan waliwa sasaw jichhürux Twitteran arsuwiyi, Jichhürux usuchjas t’aqhisiyañ jan utjañapatak irnaqañ uruw uraqpachan amtata, ukatw ukham sawiyaraki.\n“T’aqhisiyat Jikxatasiwiyapki Jupanakar Yanapt’añ Urükipanx uka jan wali lurat k’umiñaw wakt’apxitu, mä jaqir ukha luratax sinti jan waliwa. Uraqpachan uka jan walt’äwix utji, janiw ukax walikiw sasin satäkaspati” sasaw @evoespueblo Twitter janjapanx qillqt’awiyi.\n1984 maranw Mayacht’at Markanakan Tamapanx jan t’aqhisiyañ utjañapatak, jan jaqirjan uñjañ jan utjañapatak mä jach’a amta utt’ayawiyapxäna, 1987 maran mara t’aqa phaxsit 26 uru saraqkipanw ukamp irnaqañ qalltawiyapxarakïna, ukatw jichhürux t’aqhisiyat jikxatasiwiyapki jupanakar yanapt’añ urux uraqpachan amtata.\nUka amtx 159 markan jichhakamax iyaw sawiyapxi, 14 articulopanx t’aqhisiyat jikxatasiwiyapki jupanakarux marka irpirinakaw yanapt’apxañapa sasaw sixa, taqi t’aqhisiyatanakaruw sumaptapxañapkam yanapt’apxañapa, jach’a jaqinakarus wawanakarusa sasaw sañ munaraki./RAR


Josué 10 - Holy Bible [Aymara Bible 1997] - (Jos 10)\n10:1 10:2 10:3 10:4 10:5 10:6 10:7 10:8 10:9 10:10 10:11 10:12 10:13 10:14 10:15 10:16 10:17 10:18 10:19 10:20 10:21 10:22 10:23 10:24 10:25 10:26 10:27 10:28 10:29 10:30 10:31 10:32 10:33 10:34 10:35 10:36 10:37 10:38 10:39 10:40 10:41 10:42 10:43\nAdonisedec sutini Jerusalén marcan reyipajj, wal ajjsartäna cunapachatï jupajj yatïna Josué chachan Hai marcaru t'unjatapa, cunjämtï lurcatayna marcampi, reyipampisa, uca quipca Jericó marcampi luratapsa. Uqhamaraquiw yatïna Gabaón marcan israelitanacampi suma arust'äwir mantapjjatapsa, uqhamaraqui jupanac taypina jacapjjatapsa.\nAca yatïwisti juc'ampi ajjsartayäna, Gabaón marcajj uca urunacanjja wali jach'a marcänwa uqhamarac wali aytat marca, ucatsti jakenacapajj nuwasiñataquejj sinti ch'amanïpjjaraquïnwa uca laycu.\nUcatwa Adonisedec reyejj mä yatiyäwi apayäna acnïri reyinacaru: Hohan sat Hebrón marcan reyiparu; Piream sat Jarmut marcan reyiparu; Jafía sat Laquis marcan reyiparu; uqhamaraqui Debir sat Eglón marcan reyiparu aqham sasa:\n“Jumanacasti jutapjjamay acsaru, yanapt'apjjeta Gabaón marcampi nuwasiñataqui Gabaón marcasti Josué chachampi uqhamaraqui israelitanacampi suma arust'äwir mantapjjatap laycu” sasa.\nUqhamaw pheska amorreo reyinacajj sarapjjäna walja jakenacamp cuna; Jerusalén marcan reyipa, Hebrón marcan reyipa, Jarmut marcan reyipa, Laquis uqhamaraqui Eglón marcan reyipa; Gabaón marcaru t'unjañataqui.\nUcatsti Gabaón marcanquir jakenacajj mä yatiyäwi Josué chacharu apayanipjjäna, cawquïritï Gilgal campamento lugaranccäna ucqharu aqham sasa: “Janiquiy jumajj nanacar yanapt'añjja negapjjestati, janc'aquiy jutapjjam nanacat arjjatasiri, uqhamarac yanapt'irisa. Amorreo reyinacaw takpachani tantacht'asisina jiwarayañ munapjjetu” sasa.\nUcatsti Josué chachajj uca urpachaw take guerran nuwasir jakenacapampi mistuniwayäna.\nUcatwa Diosajj Josué chacharojj säna: “Jan jumajj ajjsarayasimti, nayaw jumar catuysma, janiraquiw cawquïri reyis jumampi nuwasiñjja puedcaniti” sasa.\nJosué chachasti arum pakari jutasinjja, mä acatjamatac amorreonacarojj jaljjatäna.\nDiosaw uqham Gabaón chekan jakenacarojj wal sustjäna, uqhamaw Josué chachajj walja jakenacaru jiwarayäna. Ucjjarusti Bet-horón thaquinjam alisipjjäna, amorreonacar jiwarayasa, Azeca, uqhamaraqui Maceda marcanacar puriñcama.\nCunapachatï amorreo jakenacajj Bet-horón sat aynacha jalakasipcän israelitanacat jaltasa ucqhajj, Diosajj jach'a kala chhijchhinac jupanac patjjaru jalluyäna, ucanacasti walja amorreo jakenacaruw jiwarayäna, israelitanacan espadanacapat sipansa.\nCunapachatï Diosajj israelitanacar amorreo marca catuyän ucqhajj Josué chachasti Tatituruw parläna Israel marca nayrakatana aqham sasa: “Jumasti inti sayt'am Gabaón marca pataru, uqhamaraqui jumas phajjsi sayt'asim Ajalón sat valle pataru.”\nIntimpi phajjsimpejj sayt'apjjänwa cuna horasatejj Israel marcajj uñisirinacapat phoksusipcän ucqhacama. Cunjämtï Justo sat jaken libropan kellkatäqui: “Intejj chica cieloruw sayt'äna, janiraquiw sartañ muncänti” sasa.\nJanipuniw uca urjamajj utjcänti ni jichha tiemposa ni nayra tiemposa, cunjämtï Diosajj mä jaken mayisitaparu ist'äna, ucatsti Diosaw Israel marcar arjjatasa nuwasiscäna.\nUcjjarusti Josué chachajj israelit jakenacampi chicaw Gilgal campamentonacapar cuttanjjapjjäna.\nUca pheska amorreonacan reyipajj jaltjjapjjänwa, mä putururaquiw imantasjjapjjäna Maceda sat chekana.\nUcampis uca reyinacajj kheparojj jicjjatatäpjjänwa, ucatsti Josué chacharuw yatiyapjjaraquïna.\nUcatwa Josué chachajj jakenacaru aqham sasa qhitäna: “Jumanacasti kalanac korumiyapjjam uca putu puncucama, ucatsti ucampirac atintanipjjam, ucjjarusti guardianacaraqui uñjañapataqui uchanipjjäta.\nUccañcamasti jumanacajj janiraqui uca chekan kheparapjjamti, jan ucasti uñisiriru khepa toket nuwantapjjam, uqhamaraqui jan marcanacaparojj cuttayapjjamti, jumanacan Dios Tatitumaw amparanacamar catuyapjjtam uca laycu” sasa.\nCunapachatejj Josué chachajj uqhamaraqui Israel marcasa k'al amorreo marcar t'unjapjjäna waljaniru jiwarayasina ucqhajj cawquïri amorreo jakenacatï jacasipcän ucanacajj marcanacaparuw imantasipjjäna.\nUcampis Israel marcajj jan cuna camacht'ataw Maceda chekaru cuttanjjapjjäna Josué chachampi chica. Ucatsti janiraquiw qhitis jupanacatjja cuna jan walsa parlañ puedipcänti.\nUcatwa Josué chachajj jupanacar säna: “Jist'arapjjam uca putun puncupa; apsunipjjam uca pheska reyinacaru” sasa.\nUqhamwa jupanacajj lurapjjäna putu mankheta pheska reyinacar irpsunisa, Jerusalén, Hebrón, Jarmut, Laquis, uqhamaraqui Eglón marcanacan reyinacaparu.\nCunapachatejj Josué chachan nayrakataparu irpanipjjän ucqhajj Josué chachajj take israelit jakenacaruw jawsayäna ucatsti jilïri jakenacarojj aqham sänwa: “Jac'aru maqhatanipjjam ucatsti aca reyinacan cuncanacaparu cayunacamampi takjjatapjjam” sasa. Jupanacasti uqhamwa lurapjjäna.\nUcatsti Josué chachajj sänwa: “Jan jumanacajj ajjsarapjjamti ni sustjasipjjaraquimsa, jan ucasti wali ch'amani sayt'asipjjam, Diosasti aca quipca luraraquini jumanacan uñisirinacamampejja” sasa.\nUc arsusinsti Josué chachajj jiwayänwa uca reyinacarojja, ucatjja pheska kokanacaruw warccatayaraquïna jayp'ucama.\nCunapachatejj intejj jalantañ munjjän ucqhajj, Josué chachajj mä jakenacaruw qhitäna uca kokanacat apakanipjjañapataqui, ucatsti uca quipca puturu uchanipjjañapataqui, cawqharutï imantasipjjäna uca chekaru. Ucatjja uca putun puncupjja jach'a kalanacampiw atintanipjjäna, ucasti jichhürcamaw uqhamäsqui.\nUca quipca uruw Josué chachajj Maceda marcar mantasina t'unjäna, marcan jakenacaparu espadampi jiwarayasa, Diosarus sacrificio loktcaspa uqhama, jan mayniru khespiyasa. Maceda marcan reyiparojj cunjämtï Jericó marcan reyiparojj lurcäna uca quipcaracwa luraraquïna.\nUca chekansti Josué chachampi israelit jakenacampejj Libna sat chekaruw mantapjjäna, ucatsti nuwantasina t'unjapjjaraquïna.\nTatitusti uca marcjja jupanacarojj catuyaraquiquïnwa take cunanacatï utjcän ucanacamppacha, janiraquiw qhitisa ni cunasa khespiyata kheparcjjänti, Libna sat marcan reyiparojj Jericó marcan reyiparjamaraquiquiw luräna.\nUcjjarusti Josué chachajj take israelit jakenacampejj Libna marcat sartasinjja Laquis marcaruw puripjjäna, ucatsti nuwantapjjaraquiquïnwa.\nPä uru pasipanjja, Tatitojj Laquis marcjja jupanacaruw catuyäna, ucanjja israelit jakenacajj espadampi take jakeruw jiwarayapjjäna uqhamaraqui takpach uywanacaparusa.\nUcatsti Horam sat Gezer marcan reyipaw ejercitopampi mistunïna Laquis marcaru arjjatañataqui, ucampis Josué chachajj take jupanacaruw atipjäna jan mayan jiwarayasa.\nLaquis marcat mistuwayasinjja Josué chachajj israelit jakenacampejj Eglón marca jac'aruw puripjjäna ucat nuwantapjjaraquïna.\nUca quipca ururaquiw k'ala uca Eglón marcan jaquir jakenacarojj espadampi jiwarayapjjäna, janiraquiw maynis khespcänti.\nEglón sat marcatjja, Hebrón marcaruw pasapjjäna, uca marcarusti nuwantapjjaraquiquïnwa.\nCunapachatejj israelitanacajj uca marcar mantapjjän ucqhajj, reyiparusa, take jakenacarusa, take uywanacarusa jiwarayapjjänwa, uqhamaraquiw cawquïri marcanacatï uca jac'anacan utjapcän ucanacarusa janiw perdonapcänti; cunjämtï Eglón marcarojj lurapjjänjja uqhamaraquiqui uca marcanacarojj lurapjjäna.\nUcqhatjja Josué chachampi israelit jakenacampejj Debir marcar mantasinwa t'unjapjjaraquïna.\nIsraelit jakenacajj cunjamtï Hebrón marcaru, uqhamaraqui Libna marcarus lurapcäna, uca quipcaraquic Debir marcan jakenacaparojj jiwarayapjjäna jan mayniru, reyiparus uqhamarac marca masinacaparusa.\nUqhamaw Josué chachajj take uca oraken jaquir jakenacaru atipjäna. Kollu token jaquir reyinacaru, Néguev sat oraken jaquir reyinacaru, uqhamaraqui pampanacan jaquirinacaru, aynacha token jaquir reyinacar cunaw atipjäna. Take ucanacaruw t'unjäna uqhamaraqui jiwarayäna, cunjämtï Israelan Diosapajj siscäna uqhamaru.\nJosué chachasti take uca oraken jaquirinacacuw atipjäna Cades-barnea chekat Gaza sat chekacama, uqhamaraqui take Gosén sat chekanaca Gabaón chekacama.\nDiosaraquiw Israel marcat arjjatasina nuwasiscäna.\nUcjjarusti Josué chachajj take israelit jakenacampi Gilgal sat campamentoruw cuttanjjapjjäna.


Wayn tawaqo: salvasiñatak chʼamachasiskakim | Congregacionan yatjjatañataki\n¿Kuna arutsa liytʼäta? Afrikáans Albanés Alemania markan amparamp parlirinakataki Alemán Aluro Amis Amárico Angola markan amparamp parlirinakataki Argentina markan amparamp parlirinakataki Armenio Australia markan amparamp parlirinakataki Aymara Azerí Azerí (alfabeto cirílico) Bashkir Bassa (Camerún) Becol Bengalí Birmano Bolivia markan amparamp parlirinakataki Boulou Brasil markan amparamp parlirinakataki Búlgaro Catalán Cebuano Checo Chichewa Chile markan amparamp parlirinakataki China markan amparamp parlirinakataki Chino Tradicional Chino cantonés (simplificado) Chino cantonés (tradicional) Chino mandarín (simplificado) Chitonga Chitonga de Zimbabue Chol Chuvash Cibemba Cingalés Citonga Colombia markan amparamp parlirinakataki Congo Corea markan amparamp parlirinakataki Coreano Criollo haitiano Croata Cuba markan amparamp parlirinakataki Dangme Danés Digor Diula Duala Ecuador markan amparamp parlirinakataki Edo Efik Embunda Endebele Endonga Enzema Eslovaco Eslovaquia markan amparamp parlirinakataki Esloveno España markan amparamp parlirinakataki Español Estados Unidos markan amparamp parlirinakataki Estonio Ewé Filipinas markan amparamp parlirinakataki Finlandia markan amparamp parlirinakataki Finlandés Fiyiano Fon Francia markan amparamp parlirinakataki Francés Ga Garífuna Georgiano Gran Bretaña markan amparamp parlirinakataki Grecia markan amparamp parlirinakataki Griego Guaraní Gujarati Gun Hausa Hebreo Herero Hiligaynon Hindi Hiri motu Holandés Hungaria markan amparamp parlirinakataki Húngaro Ibanag Ibo Ilocano India markan amparamp parlirinakataki Indonesia markan amparamp parlirinakataki Indonesio Inglés Islandés Isoko Italia markan amparamp parlirinakataki Italiano Japonés Japón markan amparamp parlirinakataki Kabiye Kannada Kaonde Kikamba Kikuyu Kiluba Kiniaruanda Kirguís Kiribatiano Kirundi Kisonge Kurdo Kurdo (alfabeto latino) Kurdo kurmanyí del Cáucaso Kwangalí Kwanyama Letón Lingala Lituano Luganda Lunda Luo Luvale Macedonio Malawi markan amparamp parlirinakataki Malayo Malayálam Malgache Mam Mambue-Lungu Maratí Marshalés Maya Mazateco de Huautla Mingreliano Mixe del norte Mongol Moré Motu México markan amparamp parlirinakataki Ndebele (Zimbabue) Nepalés Ngäbere (o guaymí) Noruego Náhuatl (Centro) Náhuatl (Guerrero) Náhuatl (Huasteca) Náhuatl (norte de puebla) Okpe Oromo Osético Otetela Pangasinán Panjabí Papiamento (Curazao) Paraguay markan amparamp parlirinakataki Persa Perú markan amparamp parlirinakataki Pidgin camerunés Pidgin de las islas Salomón Pidgin nigeriano Polaco Polonia markan amparamp parlirinakataki Ponapés Portugal markan amparamp parlirinakataki Portugués de Brasil Quebec markan amparamp parlirinakataki Quechua (Ancash) Quechua boliviano República Checa markan amparamp parlirinakataki Rumania markan amparamp parlirinakataki Rumano Rusia markan amparamp parlirinakataki Ruso Samoano Sango Sepedi Serbio (Alfabeto cirílico) Serbio (alfabeto latino) Sesoto de Lesoto Sesoto de Sudáfrica Shona Sidama Silozi Sranangtongo Suajili Suati Sudáfrica markan amparamp parlirinakataki Sueco Swajili (Congo) Tagalo Tai Taiwan markan amparamp parlirinakataki Tamil Tayik Telugu Tetun Dili Tigriña Tivo Tlapaneco Tojolabal Tok pisin Tongano Totonaco Tseltal Tshiluba Tsonga Tsotsil Tsuana Tumbuka Turco Turcomano Tuvaluano Twi Tártaro Ucraniano Uhobo Uzbeko Vendal Venezuela markan amparamp parlirinakataki Vietnamita Waray-Waray Wolaita Xhosa Yao Yoruba Zandé Zapoteco (Istmo) Zimbabue markan amparamp parlirinakataki Zulú Árabe Ñanya\n“Istʼasisapuniw sarnaqapjjtajja, [...] ukhamajj salvasiñatakejj ajjsartʼasa khatattʼasa jukʼamp chʼamachasisipkakim” (FILI. 2:12).\nCANCIÓN: 133, 135\nWali sum amuytʼasisas bautisasiñatak amtañäkchejja, ¿kunatsa wayn tawaqonakajj bautisasiñ jan ajjsarapjjañapäki?\n¿Kunjamsa wayn tawaqonakajj salvasiñatak chʼamachasipjjaspa?\n¿Kunatsa Diosar jakañ vidam katuyaskta uk wali wakiskirit uñjta?\n1. ¿Kunatsa bautisatäñajj wakisipuni? (Aka paginankir foto uñjjattʼäta).\nBIBLIAT yateqerinakajj sapa maraw waranq waranqani bautisasipjje. Jupanakat waljanejj wayn tawaqonakäpjjewa, yaqhepajj wawanakäpjjarakiwa. Jupanakajj inas cristiano awk taykani jilsuwayapjjchi. ¿Jumajj bautisasjjtati? Ukhamächejja, walik bautisastajja. Salvatäñatakejja, mä cristianojj bautisatäñapaw wakisi (Mat. 28:19, 20; 1 Ped. 3:21).\n2. ¿Kunatsa bautisasiñ jan ajjsarañamäki?\n2 Bautisasisajj walja bendicionanakwa katoqäta, ukhamäkchisa ukarjam sarnaqañamaw wakisirakini. ¿Kunatsa ukham sistanjja? Bautisaskta uka urojj akham sasaw jisktʼapjjayätamjja: “Jesusajj jakäwip sacrificiot loqtasiwayki ukar confiyasajja, ¿juchanakamat arrepentistati ukat Jehová Diosan munañap lurañataki Juparu jakäwim katuyasjjtati?” sasa, jumajj “jïsa” sasaw uka jisktʼar jaysarakiyätajja. Ukhamasti bautisasitamajj Jehová Diosar katuyasitamwa uñachtʼayi, mä arunjja, taqe kunat sipansa Diosar munasiña, munañap nayrar uchañwa arsuwaytajja. ¿Ukham luratamat arrepentisiñamäspati? Janiwa. Jehová Diosan amparapar katuyasiñajj wali wakiskiriwa. Cheqas janiw ukat sipan yaqha suma luräwejj utjkiti. Jehová Diosar jan sirvkasmajja, Supayan amparapankasmawa. Jupajj janiw salvasiñam munkiti, jan ukasti Diosan Reinop contra saytʼasiñama, wiñay jakañ aptʼasiñamwa wal muni.\n3. ¿Kuna bendicionanaksa Diosar jakañ vidam katuyasisajj katoqawayta?\n3 Jehová Diosar jakañ vidam katuyasisa bautisasitamat kuna bendicionanaksa katoqawayta ukanak amuytʼañamawa. Jupar katuyatäjjasajj taqe chuymaw akham sasma: “[Jehová] Tatitojj nayampïskiwa: janiw ajjsarayaskäti; ¿kamacharakitan jaqesti?” sasa (Sal. 118:6). Cheqas Jehová Dios toqet saytʼasiña, jupampi suma uñjatäñaw taqe kunat sipansa wali wakiskirejja.\nSAPA MAYNIW AMTJJAÑAPA\n4, 5. 1) ¿Kunatsa bautisatanakajj Diosar serviñatak sapa mayni chʼamachasipjjañapa? 2) ¿Kunansa taqe cristianonakajj uñjastanjja?\n4 Jumatï bautisatäjjstajja, janiw awk taykaman Jehová Diosampi sum apasipjjatap laykukejj Diosamp sum apaskasmati. Awk taykaman utapansa jakaskstajja, juma pachpaw salvatäñatakejj chʼamachasiñama. ¿Kunatsa uk amtañajj wali wakiskirejja? Kuna jan walinakansa jutïrin uñjasisma ukajj janiw yatiskiti. Inas wawäkas bautisasta, ukampis jichhajj waynäjjasa, jan ukajj tawaqöjjasajj janiw wawäkayäta ukham amuyjjtati, janirakiw pachpa yantʼanakansa uñjasjjtati. Mä tawaqojj akham siwa: “Wawäkasajja escuelan uruyasipki ukan torta jan manqʼasajj janiw Jehová Diosan Testigopätamat arrepentisktati. Ukampis tawaqöjjasajj janiw pachpa amuyañjamäjjeti, mä waynampi ikintasiñsa munañjamawa. Uka jan walir jan purtʼasiñatakejja, Diosan leyinakapar istʼañaw wali wakiskirejja, uk amtañamapuniwa” sasa.\n5 Janiw wayn tawaqonakakejj yantʼanakan uñjasipkiti. Jilïr jaqëjjas bautisasipki ukanakas ukhamarakiw yantʼanakan uñjasipjje. Inas matrimoniopana, usutäsasa, jan ukajj trabajopan jan walinakan uñjasipjjchi. Wayn tawaqonakasa, jilïrinakasa, taqeniw Jehová Diosar jan jitheqtañatakejj yantʼata uñjastanjja (Sant. 1:12-14).\n6. 1) Jan kun katoqañ laykuki, Jehová Diosar jakañ vidam katuyasitamajj ¿kamsañsa muni? 2) ¿Kunsa Filipenses 4:11-13 qellqatat yateqasma?\n6 Janiw kun katoqañ laykukejj Jehová Diosar jakañ vidam katuyasis bautisasktati, uk amtañaw jan jitheqtas serviskakiñatak yanaptʼätam. Taqe kunjjar Munañani Jehová Diosarus akham siskasma ukhamawa: ‘Awk taykajasa, amigonakajas Jumat jitheqtapkchinejja, nayajj kunas kunäskpan Jumarukipuniw servïma’ sasa (Sal. 27:10). Ukarjam phoqañatakejja Jehová Diosaruw yanaptʼa mayisiñama (Filipenses 4:11-13 liytʼañataki).\n7. “Salvasiñatakejj ajjsartʼasa khatattʼasa” chʼamachasiñajj ¿kamsañsa muni?\n7 Jehová Diosajj amigopäsma ukwa muni. Diosan amigopäskakiñatakisa, salvatäñatakisa, wal chʼamachasiñamawa. Filipenses 2:12 textojj akham siwa: “Salvasiñatakejj ajjsartʼasa khatattʼasa jukʼamp chʼamachasisipkakim” sasa. Uka textorjamajja, Diosan amigopäñatakisa, jan walinakan uñjaskasas Diosat janipun jitheqtañatakisa, kunsa luräta uk sum amuytʼasiñamawa. Janiw juma pachparuk confiyasiñamäkiti. Amtasipunim, walja maranak Diosar serviri cristianonakas jitheqtawayapjjewa. Ukhamajj ¿kunas salvasiñataki yanaptʼiristamjja?\nBIBLIAT YATJJATAÑAJJ WALI WAKISKIRIWA\n8. 1) ¿Bibliat sapaki yatjjatkasajj kunanaksa lurañama? 2) ¿Kunatsa ukham yatjjatañajj wali wakiskirejja?\n8 Jehová Diosan amigopäñatakejja, jupar istʼañasawa, jupampi parlasiñasarakiwa. Diosajj kamsistusa ukjja, Bibliat sapaki yatjjatasaw istʼsna. Ukatakejj Biblia, Bibliat apstʼat qellqatanaka liyiñasawa, ukatsti liyktan ukanakat lupʼiñasarakiwa. Ak amtañamawa: Bibliat yatjjatañajja, janiw escuelan examen sum churañatak pʼeqer yatsuñäki ukhamäkiti. Jan ukasti, Jehová Diosajj kunjamäkitï ukanak jukʼamp yatjjatañatak chʼamachasis yateqañawa. Ukham yatjjatasajja, Diosaruw jakʼachasïta, jupas jakʼachasirakïtamwa (Sant. 4:8).\n¿Jehová Diosampejj parlasipuntati? (Párrafos 8-11).\n9. ¿Kuna yanaptʼanakas Bibliat sum yatjjatañatak yanaptʼawaytamjja?\n9 Jehová Diosan markapanjja, Bibliat yatjjatañatak walja yanaptʼanakaw utji. Kuna yanaptʼanakas Internetan jw.org cheqan utji ukanakat paya uñjañäni. “Enseñanzas Bíblicas > Jóvenes” siski ukanjja, “Actividades para estudiar la Biblia” sat mä yanaptʼaw utji. Ukajja, Biblian parlki uka sarnaqäwinakat sum yatjjatañatakiw yanaptʼätam. Uka pachpa lugaranjja, “¿Kunsa Bibliax chiqpachapuni yatichi?” librot sum yatjjatañatakiw “Guías de estudio” sat yanaptʼajj utjaraki, ukajj Diosar jukʼamp confiyañataki, kunarutï creykta ukanak sum qhanañchañatakiw yanaptʼätam. ¡Despertad! de abril, 2009 revistanjja, “Los jóvenes preguntan. ¿Cómo disfrutar la lectura de la Biblia?” sat mä yanaptʼaw utjaraki, ukajj Bibliat sum yatjjatañatakiw yanaptʼätam. Ukham sum yatjjatañasa lupʼiñasa wali wakiskiriwa, ukaw salvasiñatak yanaptʼätam (Salmo 119:105 liytʼañataki).\nORASIÑAJJ WALI WAKISKIRIWA\n10. ¿Kunatsa bautisat mä cristianojj orasiñapapuni?\n10 Kunjamtï uñjaniwayktanjja, Bibliat yatjjatasaw Jehová Diosar istʼtanjja. Ukampis Jupampi parlasiñ munstan ukhajja, orasiñasawa. Ukhamajj janiw Diosar mayisiñarojj mä costumbrekïkaspas ukham uñjañasäkiti, janirakiw kuns sum phoqasiñapatakiki mayisiñasäkiti. Oracionajj Taqe kun Luriri Diosampi parlasiñatakiwa. Jupajj istʼañwa muntamjja (Filipenses 4:6 liytʼañataki). Kunas llakisiyätam ukhajja, “Diosar llakinakam katuyam” sasin Biblian siski uka ewjjtʼat amtasiñamawa (Sal. 55:22). ¿Uka ewjjtʼajj cheqapunit yanaptʼiristamjja? Walja jilat kullakanakaw ukham lurañajj yanaptʼasiwa sasin sapjjeristam. Jumarus ukhamarakiw yanaptʼiristam.\n11. ¿Kunatsa Jehová Diosarojj yuspärañamapuni?\n11 Jehová Diosarojj sapüruw mayisiñasa, janiw yanaptʼa munktan ukhak orasiñasäkiti. Biblian akham siwa: “Yuspärasirïpjjapunim” sasa (Col. 3:15). Awisajj kunayman llakinakan uñjasisajja, kuna bendicionanaktï Diosat katoqktan ukanak armtʼasnawa. ¿Kunanakatsa sapürojj Jehová Diosar yuspärasma? Mä kimsataksa yuspärasma ukajj walipunïspawa. Abigail sat mä tawaqojj 12 maranïkasaw bautisasïna, jupajj akham siwa: “Amuyatajja, janiw khitirus Jehová Diosarjam sapüru yuspärañajj wakiskiti. Kunanaktï Diosajj sapüru churkistu ukanakat yuspärañasapuniwa. Mä kutejj akham istʼta: ‘Kunanakattï jichhürojj yuspärktan ukanakak qharürojj utaman utjaspa ukhajja, ¿kunanakakis utaman utj-jjaspa?’ sasa, uka arunak amtañajj wal gustitu” sasa. *\nJUMA PACHPAW UÑJAÑAMA\n12, 13. Jehová Diosajj kunjamsa yanaptʼawaytam ukanak ¿kunatsa amtañamapuni?\n12 David reyirojj Jehová Diosaw kunayman jan walinak aguantañatak yanaptʼäna. Ukatwa Davidajj akham säna: “Yantʼapjjam, uñjapjjarakim, Tatitun munasir kankañapa, jupar taqe chuymamp makhatirejj kusisiñan jaqewa” sasa (Sal. 34:8). Uka textojja, Jehová Diosajj kunja suma Diosasa uk juma pachpa uñjañamatakiw chʼamañchtamjja. Bibliat apstʼat qellqatanaksa, Biblsa liytʼäta, tantachäwinakarus sararakïta ukhajja, nayra tiempon kunjamsa Diosajj servirinakapar jupat jan jitheqtapjjañapatak yanaptʼäna, ukanakwa sum amuyäta. Cristianjam jiltasajja, Jehová Diosajj kunjamsa yanaptʼistu uk juma pachpa uñjañamaw wakisi. ¿Jehová Diosajj kunja munasirisa uk uñjawaytati?\n13 Jehová Diosajj kunja munasirisa uk sapa mayniw uñjawaytanjja. Cheqas Dios pachpaw Jupar jakʼachasiñasatakisa, Yoqapar jakʼachasiñasatakis jawsawayistu. Ukatwa Jesusajj akham säna: “Janiw khiti jaqes nayan ukar jutkaspati, janitï nayar khitankitu uka alajjpachankir Awkejj irpankaspa ukhajja” sasa (Juan 6:44). ¿Nayarojj Jehová Diosaw markapar irpanirakitu sasmati? Inas mä waynasa, jan ukajj mä tawaqos akham sischispa: “Jehová Diosaw awk taykajarojj markapar irpi, nayasti jupanakarukiw arkta” sasa. Ukampis jumajj Diosar jakañ vidam katuyasisa, bautisasisajja, Diosan amigopätamwa uñachtʼaytajja. Jichhajj Dios pachpaw sum uñtʼtamjja. Bibliajj akham siwa: “Maynitejj Diosar munaschejja, jupajj Diosan uñtʼatawa” sasa (1 Cor. 8:3). Ukhamasti, Jehová Diosan markapankatamjja wali valoranit uñjaskakiñataki chʼamachasiñamawa.\n14, 15. ¿Kunatsa Diosan arunakap yatiyañajj Diosar jukʼamp confiyañatak yanaptʼiristamjja?\n14 Diosan arunakap yatiyañatakisa, escuelan yatiyañatakisa, kunjamsa Jehová Diosajj yanaptʼtam ukanwa wali munasirïtap uñjaraktajja. Yaqhep wayn tawaqonakajja, ‘yateqer masinakajar Diosat parlirista ukhajj kamsapjjanisa’ sasaw ajjsarayasipjje. Inas jumar ukham pasarakstam. Yamas waljanïpki ukan parlañajj jukʼamp chʼamäspawa. ¿Kunas jan ajjsarañatak yanaptʼiristam?\n15 Nayraqatajja, kunatsa yatkta ukanakar taqe chuyma creyta uk sum amuytʼasiñamawa. Kunarus creyta, kunatsa ukham creyta, kunjamsa ukanak sum qhanañchasma, ukanak sum amuytʼañatakejja, Internetan jw.org cheqanwa walja yanaptʼanakajj utji. ¿Ukanak thaqtañatak tiempo apstʼasismati? Jumatï kunatsa ukham creyta uk sum amuytʼasïta, qhanañchtʼañatakis sum wakichtʼasirakïta ukhajja, Jehová Diosat parlañ wal munäta (Jer. 20:8, 9).\n16. ¿Kunas creykta ukanakat jan ajjsaras parlañatak yanaptʼiristamjja?\n16 Inas sum wakichtʼasisasa Jehová Diosat parlañ ajjsaraskakchïta. 18 marani mä tawaqojja, 13 maraniw bautisasitayna, jupajj akham siwa: “Kunarutï taqe chuyma creykta, ukjja sum yatista, ukampis awisajj ukanakat parlañ ajjsartwa” sasa. ¿Kunas jan ajjsarañatak yanaptʼpachäna? Jan ajjsaras parlañatakiw chʼamachasïna. Jupajj akham saskakiwa: “Yateqer masinakajajj jan ajjsartʼasaw kunsa parlapjjaki. ¿Janit nayajj ukham parlañajäkarakispa? Ukatwa jupanakar kun parlkasas jan ajjsarasa akham sirïta: ‘Mä urojj Bibliatwa yatichaskayäta, ukatsti...’ sasa. Ukjjarojj kuntï jupanakar cuentaskayäta ukwa saskakirïta. Janis Bibliatpun jupanakar parlkstjja, yaqhepajj Bibliat kunsa yatichta sasaw jisktʼapjjetu. Ukham sapa kuti lurasajj janiw Diosat parlañ ajjsarjjtti. Kunatï cheqäki uk yatiyasajj wali kusisitätwa” sasa.\n17. ¿Kunatsa creyktan ukanakat jan pächasis parlañasa?\n17 Jumatï mayninakat llakisïta, respetarakïta ukhajja, ukhamarakwa jumar uñjapjjätam. 17 marani Olivia tawaqojj kunsa amuyäna uk uñjañäni, jupajj janïr tawaqetäkasaw bautisasïna, jupajj akham siwa: “Bibliat parlirista ukhajja, Bibliataksa parlañ munaskirista ukham amuyapjjaspa sasaw ajjsarayäta” sasa. Qhepatjja janiw ukham amuyjjänti, ajjsarañat sipansa, akham sasaw amuytʼäna: “Walja wayn tawaqonakajj janiw Jehová Diosan Testigonakapat kunsa yatipkiti. Jiwasarukiw uñtʼapjjestu. Kuntï lurkañäni ukarjamaw kunsa amuyapjjaspa. Jiwasatï creyktan ukanakat janipun parlkañäni, jan ukajj ajjsarayasis parlañänejja, inas Testigötasat phenqʼasksnasa ukham amuyapjjchispa. Yamas ajjsarasa, jan ukajj pächasis parlsna ukhajja, inas mayj amuyapjjchispa. Ukampis kunarutï creyktan ukanakat jan pächasisa, jan ajjsarasa parlatas uñjasajja, respetompiw uñjapjjestaspa” sasa.\n18. ¿Kunanaksa salvasiñatakejj lurañama?\n18 Kunjamtï uñjaniwayktanjja, juma pachpaw salvasiñatak chʼamachasiñama. Ukatakejja, Biblia liyiñamawa, liykta ukanakatsa lupʼiñamarakiwa, Diosarus orasiñamawa, kuna bendicionanaktï Diosat katoqkta ukanakatsa lupʼiñamarakiwa. Ukanak lurañajja, Jehová Diosajj cheqapuni amigomätap jan pächasiñatakiw yanaptʼätam. Ukajj kunarutï creykta ukanakat taqe chuyma parlañatakiw yanaptʼarakïtam (Salmo 73:28 liytʼañataki).\n19. ¿Kunatsa salvasiñataki chʼamachasiñajj jan inamayäki?\n19 Jesusajj akham sänwa: “Maynitejj nayar arkañ munchitojja, jupa pachpat armtʼaspan, tʼaqesiñ lawap apjjarusin jan qheparas arkitpan” sasa (Mat. 16:24). Ukhamasti, Jesusar arkañajj Jehová Diosar jakañ vidas katuyasisin bautisasiña sañwa munaraki. Ukham lurañajja, jichha tiempon walja bendicionanak katoqañataki, machaq oraqensa wiñay jakañ katoqañatakiw yanaptʼistani. Ukhamajj salvasiñataki chʼamachasiñatakejj walja razonanakaw utjistu.\n^ Párrafo 11 Orasiñ toqet jukʼamp yanaptʼanakajja, Internetan jw.org cheqan “Jóvenes > Los jóvenes preguntan” siski ukanjja, “¿Por qué es importante orar?” sat yanaptʼaw utji, ukhamarakiw “Ponlo por escrito” siski ukan qellqtʼasiñatak hojajj utji.


Bible in one year - Aymara Bible 1997 - March 14\n1. Cunapachatejj israelitanacajj Sitim sat chekar utjantasipjjän ucqhajj, chachanacajj moabita warminacampiw wachoka jucha lurañ kalltapjjäna.\n2. Uca warminacasti diosanacapar sacrificionac loktapcän ucaruw jupanacarojj jawsapjjäna, ucatsti israelitanacajj mank'anacapatwa mank'apjjäna, uqhamaraquiw moabitanacan diosanacaparusa yupaychapjjäna.\n3. Uqhamatwa jupanacajj Baal-peor diosar yupaychañaru uchasipjjäna. Ucatwa Tatitojj jupanacataquejj wal colerasïna.\n4. Tatitu Diosajj Moisesarojj sänwa: —Tantachthapim marcan take jilïrinacaparu, ucatsti urpach jiwarayam nayan nayrakatajjana; uqhamatwa colerajjajj t'acuraquini Israel marcataquejja —sasa.\n5. Moisesajj Israelitanacan juezanacaparojj sänwa: —Sapakat mayniw jumanacatjja tribunacaman, cawquïrinacatejj Baal-peor diosar yupaychapqui uca jakenacaru jiwarayapjjañama —sasa.\n6. Ucampisa mä israelita jakejj utaparuw mä madianita warmirojj irpasïna, Moisesan uñjcata uqhamarac take israelitanacan uñjcata, ucañcamasti jupanacajj jachasipcänwa Tatitumpi Jiquisiñ Carpa mantañana.\n7. Uc uñjasinjja Finees sat Eleazar sacerdoten yokapajj, Aarón sacerdoten allchhipa, ucasti maysaru jithektawayasinjja, mä lanza aptasïna,\n8. ucatsti israelit jaken utaparu khepapat arcantasinjja, uca israelit jakempiru, warmimpirojj puracat jununtasinwa jiwayäna, uqhamatwa tucusïna cawquïri usutejj Israel marcar jiwarayascäna ucajja.\n9. Uqhacamajj jiwaratanacajj pä tunca pusin waranka jakenacänwa.\n10. Ucatsti Tatitojj Moisesarojj sänwa:\n11. —Finees sat chachaw israelitanac toke colerasitajjjja t'acurayjjetu, jupasti nayjamaraquiwa colerasïna nayan jach'a cancañajj sum uñjañataqui, ucatwa jupanacarojj colerasiñajjampi jan tucjcjjäti.\n12. Jichhasti samay juparojja, nayasti jupampejj sumancaña arust'äwi lurapjjä.\n13. Ucatwa jupampiru, wawanacapampirojj wiñayatac sacerdote sarnakañ churä, jupan nayjama coleratap laycu, uqhamata israelitanacataqui perdón jicjjatatap laycu —sasa.\n14. Cawquïri israelitatejj jiwayatäcäna madianita warmimpi chica ucasti Zimri satänwa, jupasti Salu chachan yokapänwa, uqhamarac mä familian jilïripa, Simeón tributa.\n15. Madianita warmin sutipasti Cozbi sataraquïnwa, jupasti Zur chachan phuchapänwa, mä tama madianitanacan familiapan jilïripänwa.\n16. Tatitu Diosajj Moisesarojj sänwa:\n17. —Madianitanacarojj nuwantapjjam, ucatsti atipjapjjaraquim,\n18. cunjämatejj jupanacajj nuwantapctam c'arimpi Baal-peor diosar yupaychayasajja, uqhamarac Cozbi warmi toketsa madianita jilïrin phuchapa, cawquïritejj mä lanzampi jiwayatäna, cunapachatejj nayajj mä usu apayaniyäta Baal-peor diosar yupaychapjjatam laycu ucapachajja.\n1. Uca usun jiwarayatapat kheparusti Tatitojj Moisesaruw parläna, uqhamarac Eleazar Aarón sacerdoten yokapampiru, aqham sasa:\n2. “Mä censo aptapjjam sapakat familiata take cawquïri israelitanacatejj pä tunca maranit amstaru phokhapqui, guerrarus sarirjamäpcaqui take ucanacaru.”\n3. Moisesampi, Eleazar sacerdotempejj israelitanacaruw wayt'apjjäna Moab oraken pampanacapana, Jordán jawir jac'ana, Jericó marca uñcatasina,\n4. takenin kellkayasipjjañapataqui, pä tunca maranit amstaru cunjämatejj Tatitojj Moisesaru siscatayna uqhamarjama. Take acanacänwa cawquïri israelitanacatejj Egiptot mistunipcatayna ucanacajja:\n5. Rubenan familiapan wawanacapajj, cawquïritejj Israelan tayna yokapäcäna, ucanacasti Enoc, Falú,\n6. Hezrón, Carmi ucanacänwa.\n7. Censo aptatarjamajj Rubenan wawanacapajj pusi tunca quimsani waranka pakallk pataca quimsa tuncani jakenacänwa.\n8. Falú chachan wawapajj Eliab satänwa,\n9. Eliab chachan wawanacapajj Nemuel, Datán, Abiram, ucanacaraquïnwa. Datán, Abiram ucanacasti, jilïrinacasa mä tamaru tantachascäna Coré chachampi chica ucanacänwa, jupanacasti Tatitu contraw sartapjjäna, uqhamarac Moisés, Aarón contraraqui.\n10. Ucampisa orakew jist'artasin jupanac paniniru, Coré chachampirojj mank'antjjäna, ucatsti takpach tamaw jiwaräna, uqhamaraquiw pä patac pheska tunca jakenacasa ninan jiwarapjjäna. Acasti mayninacataquejj mä uñacht'äwi castigönwa.\n11. Ucampisa Coré chachan wawanacapajj janiw jiwapcänti.\n12. Simeonan familianacapan wawanacapajj Nemuel, Jamín, Jaquín,\n13. Zera, Saúl, ucanacänwa.\n14. Censo aptatarjamajj Simeonan wawanacapajj pä tunca payani waranka pä patacani jakenacänwa.\n15. Gad tribun familianacapan wawanacapajj Zefón, Hagui, Suni,\n17. Arod, uqhamarac Areli ucanacänwa.\n18. Jacthapitatsti pusi tunca waranka pheska patacani jakenacänwa.\n19. Judá tribun wawanacapatjja Er, Onán, ucanacajj Canaán orakenwa jiwarapjjäna.\n20. Uqhamasti Judá tribun familianacapan wawanacapajj Sela, Fares, Zara ucanacänwa.\n21. Fares chachan jach'a familianacapan wawanacapajj Hezrón, Hamul ucanacänwa.\n22. Censo aptatarjamajj Judá tribun wawanacapajj pakallko tunca sojjtan waranka pheska patacani jakenacänwa.\n23. Isacar tribun familianacapan wawanacapajj acanacänwa: Tola, Fúa,\n24. Jasub, Simrón ucanacänwa;\n25. Censo aptatarjamajj Isacar tribun wawanacapajj sojjta tunca pusin waranka quimsa patacani jakenacänwa.\n26. Zabulón tribun familianacapan wawanacapajj acanacänwa: Sered, Elón, Jahleel ucanaca.\n27. Censo aptatarjamajj Zabulón tribun wawanacapajj sojjta tunca waranka pheska patacani jakenacaw jact'asïna.\n28. José tribun jach'a familianacapan wawanacapajj acanacänwa: Manasés, Efraín ucanaca.\n29. Manasés tribun wawanacapajj, Maquir chachan jach'a familianacapa, Maquir chachan wawanacapajj, Galaad chachan familianacapa.\n30. Galaad chachan wawanacapajj Jezer chachan familianacapa, Helec chachan familianacapa.\n31. Uqhamarac Asriel chachan familianacapa, Siquem chachan familianacapa ucanacänwa.\n32. Uqhamarac Semida, Hefer chachanacan familianacapa.\n33. Zelofehad sat Hefer chachan wawapajj, janiw yokall wawanïcänti, jan ucasti imill wawanacapaquiw utjäna, ucanacan sutinacapajj acanacänwa: Maala, Noa, Hogla, Milca, uqhamarac Tirsa.\n34. Censo aptatarjamajj Manasés tribun wawanacapajj pheska tunca payan waranka pakallko patacani jakenacänwa.\n35. Efraín tribun jach'a familianacapajj acanacänwa: Sutela, Bequer, uqhamarac Tahán ucanaca.\n36. Sutela chachan wawanacapajj Erán chachan jach'a familianacapänwa.\n37. Censo aptatarjamajj Efraín tribun wawanacapajj quimsa tunca payani waranka pheska patacani jakenacänwa, take jupanacasti José chachan wawanacapänwa.\n38. Benjamín tribun familianacapajj Bela, Asbel, Ahiram,\n39. Sefufam, uqhamarac Hufam ucanacänwa.\n40. Bela chachan jach'a familianacapajj Ard, uqhamarac Naamán ucanacatänwa, cawquïrinacatejj Bela chachan wawanacapäna.\n41. Censo aptatarjamajj Benjamín tribun wawanacapajj pusi tunca pheskan waranka sojjta patacani jakenacänwa.\n42. Dan tribun wawanacapajj Súham sat chachan jach'a familiatänwa.\n43. Censo aptatarjamajj Súham sat chachan wawanacapajj sojjta tunca pusini waranka pusi patacani jakenacaw jact'asïna.\n44. Aser tribun jach'a familianacapajj Imna, Isúi, uqhamarac Bería ucanacatänwa.\n45. Bería chachan jach'a familianacapajj Heber, Malquiel ucanacatänwa.\n46. Aser chachajj mä imill wawanïnwa, sutipasti Sera sataraquïnwa.\n47. Censo aptatarjamajj Aser tribun wawanacapajj pheska tunca quimsani waranka pusi patacani jakenacaw jact'asïna.\n48. Neftalí tribun jach'a familianacapajj Jahzeel, Guni,\n49. Jezer, Silem ucanacatänwa.\n50. Censo aptatarjamajj Neftalí tribun wawanacapajj pusi tunca pheskani waranka pusi patacani jakenacaw jact'asïna.\n51. Censo aptatarjamajj israelitanacajj sojjta pataca mayan waranka pakallko pataca quimsa tuncani jakenacaw jact'asïna.\n52. Tatitusti Moisesarojj sänwa:\n53. “Take aca jakenacaruw orakenacjja laquintapjjäta, kawkhanitejj sutinacapajj kellkantatäqui uqhamarjama.\n54. Waljanïqui ucanacarojj juc'ampi jach'a orakenac churaraquïta; juc'anïqui ucanacarusti jisc'a orakenacaqui churaraquïta. Sapakat tamaruw mä jisc'a orak churäta, kawkhanïquitï kellkantatajj uqhamarjama.\n55. Orakenac laquintañasti suertetjamäniwa. Sapakat mayniw partepjja catokani cawquïri triburutejj awquip tokejj wact'qui uqhamarjama.\n56. Orakenac laquintañasti suertetjamäniwa take jach'a tamanacansa, uqhamarac jisc'a tamanac taypinsa.”\n57. Leví tribun jach'a familianacapat censoru jacthapitajj, Gersón, Coat, Merari ucanacatänwa.\n58. Libnitanacana, hebronitanacana, mahlitanacana, musitanacana, coreitanacana jach'a familianacapajj levitanacan jach'a familianacapänwa. Coat chachasti Amram chachan awquipänwa.\n59. Amram chachasti casarasïnwa Leví chachan mä imill wawapampi, sutipasti Jocabed satänwa, jupasti Egipton nacitayna cunapachatejj Leví chachajj Egiptonccän ucqha. Amram, Jocabed ucanacasti Aaronan, Moisesana, Mariana awquipa, taycapänwa.\n60. Aaronan wawanacapajj Nadab chachampi, Abiú, Eleazar, Itamar ucanacänwa.\n61. Ucampisa Nadab chachampi, Abiú chachampejj jiwarapjjänwa Tatitun nayrakatapanjja yakha nina loktasina.\n62. Takpachanisti Leví chachan yokall wawanacapajj, mä phajjsinit amstarojj pä tunca quimsani waranka wawanacänwa, jupanacasti janiw mayni israelitanacjam jaqhutacänti cuna orakes janiw churatäcaraquïnti uca laycu.\n63. Take acanacänwa israelitanacat censoru jacthapitajja Moisesampi, Eleazar sacerdotempi lurapjjatapajja, Moab pampanacana, Jordán jawir jac'ana, Jericó marca uñcatasina.\n64. Ucampisa janiw take jupanac taypitjja maynisa utjcänti cunapachatejj Moisesampi, Aaronampejj Sinaí wasaran censo aptapcän ucanacajja.\n65. Tatituw jupanacarojj satayna, wasarana jiwarapjjäta sasinjja. Ucampisa Caleb sat Jefone chachan yokapa, uqhamarac Josué sat Nun chachan yokapa ucanacaquiw kheparapjjäna, janiw maynisa jupanacatjja kheparcänti.\n1. Jan karjasisaw Tatiturojj jach'añchä, lacajjajj jupar jach'añchapuniniwa.\n2. Ajayojjajj Tatituncasaw cusisi: llamp'u chuymaninacajj ist'apjjpan, cusisipjjaracpan;\n3. Tatitun jach'a cancañap takpachan jach'añchapjjañäni, sutip jach'ar aptapjjañäni.\n4. Tatituruw nayajj art'asta, jupasti take llaquinacat irpsutu;\n5. jupar uñtapjjam, jumanacasti cusisipjjätawa, ajanunacamajj janiw p'enk tucupcaniti.\n6. Tatitur art'asir llaquit jakerojj, jupajj ist'iwa, take llaquinacapat waysuraqui.\n7. Tatitun angelapaw iyawsirinacarojj uñjasqui, Tatitur wakaychirinacarusti imascaraqui.\n28. Qhititejj kamir cancañapar alcatqui ucajja, mä waña laphir uñtataw jalaktani, ucampis asqui jakenacajja mä kokan layminacapjamawa ch'ojjñtani.\n21. “Maynitejj jumanacar sapjjätam: ‘Uñtapjjam, acajj Cristojja’ jan ucajj ‘Uñtapjjam, qhayanquiw jupajja’ sapjjaraquïtamjja, jan iyawsapjjamti.\n22. C'ari cristonacampi, c'ari profetanacampiw sartani. Ucatsti unañchanacamp, muspharcañanacamp lurapjjani, jakenacar pantjayañataqui. Waquisin ucqhajj Diosan ajllitanacaparus pantasiyañ munapjjani.\n23. Ucampis jumanacajj amuyasipjjam, janïr ucanac lurasquipanwa take cuns yatiyapjjsma.\n24. “Ucürunacansti uca t'akhesiñanac pasjjepanjja, intejj ch'amact'aniwa, phajjsisti janiraquiw khancjjaniti.\n25. Warawaranacasti alajjpachatjj willektanjjaniwa, take cunanacatejj alajjpachan utjquis ucanacajj qhathatiraquiniwa.\n26. Ucatsti Jaken Yokaparuw uñjañäni, kenay taypin jutasquiri, jach'a ch'amampi, c'ajquir khapak cancañapampi.\n27. Jupasti angelanacaparuw qhitanini, ajllitanacapar take toket anthapiyasa, acapach thiyatpacha, alajjpach thiycama.\n28. “Yatekasipjjam higo kokata: Cunapachatejj uca alin layminacapajj ch'ojjñatati, uqhamarac laphinacapas uñstaraquejja, yatipjjtawa jallupachajj jac'ancjjatapa.\n29. Uqhamaraquiw jumanacajj take ucanac pasir uñjasinjja, yatipjjäta niya tucuya urunacajj jac'ancatapa, niy puncuncataparaqui.\n30. Khanacwa sapjjsma, aca jakenacajj janiw jiwarapcaniti take ucanacan phokhasiñapcamajja.\n31. Alajjpachampi acapachampejj tucusiniwa, ucampis arunacajjajj janiw tucuscaniti.\n32. “Ucampis uca urumpita horasampitjja, janiw qhitis yatquiti, ni quicpa alajjpachanquir angelanacas yatquiti, ni Diosan Yokapasa, jan ucasti Dios Awqui sapaquiw yati.\n33. “Uqhamasti jumanacajj suyapjjam, amuyasipjjam, [Diosat mayisipjjaraquim] janiraquiw yatipctati cuna horasar puriniñapsa.\n34. Ucajj aqhamar uñtatawa: Cunapachatejj mä jakejj jayar sarañ amtejja, janïr sarcasaw uywatanacaparojj ewjjt'i, uqhamarac sapa maynirus lurañanacapa jaytawayaraqui. Ut uñjirirusti sum uñjañapataquiw jaytaraqui.\n35. Uqhamajj amuyasipjjamaya, janiw yatipctati utanin cunüru puriñapsa, inas arumarüchini, chica arumarüchini, wallpa art'arüchini, khantatirüchini.\n36. Ucatrac acatjamat purinisin iquisquir catjasipquiristam.\n37. Jumanacar sapcsma ucjja, takeniruw saracta, amuyasipjjapunim.”


Uganda markanx agentes de seguridad jupanakan jaylliw kariranakapaw nayrar sartaski · Global Voices Aymarata\nJaqukipäw uñt'ayata/apkatata 15 Taypi sata phaxsi 2016 15:45 GMT\nAka blog ullart'apxañäni Malagasy, عربي, Español, English\npolíticos, soldados ukhamarak oficiales de policía jupanakan carreras profesionales en la música ukar munapayt’atanakapax wali muspkayjamawa.\n1981 maranw Uganda markax mayïr wali ch’amamp sartir jayllt’ir militaranixa, jupax Sergeant Kifulugunyu satawa.\nJupan jaylliwipax walpin walxa oficiales del ejército jupanakar aka guerra civil jichha presidente Yoweri Kaguta Museveni jupamp utjkän ukjax ch’amancht’atayna. Ukhamarus 1990 mara qalltanx sargento Kifulugunyu jupax wali yupaychat artistänwa.\nAkïr witiyunxa, sargento Kifulugunyu jupax NTV Uganda ukampiw qhipäxan nayräxan guerra ukamp jaylliwimp sarnaqt’atapxatw arst’äna. jupas yaqhanakas wali llakthapitaw plagio ukxat jiqxatasipxi. Kunjamakitix artista local Gravity Omutujju jupax aka Kifulugunyu “Kibonge” sat jaylliwirx Omwoto» sutimpw sutiyatayna ukhamarak yaqha arunakamp qillqxatayna, ukax jan qillqirin iyawsawipampi.\nIndustria de la música contemporánea uka taypinx agentes de seguridad Afande Karangwa ukhamarak Afande Mia and Afande OJ jupanakampiw jakthapisxi. Uka Paninin jaylliwipax patriotismo, la obra civil, jilpachas policía ukanakatak jayllint’atawa.\nNyaralego jupax ajintinak armanakap jaytjatapat ukhamarak mä pachanak sum k’uchirasitanakapxatx akhamw amuykipäna:\nAjigak jupax wali k’uchikiw uphisiyalanakapat jikxatasi ukhamarak jaylliwinakap qullqir tuykuyappan kunjamakitix sinti juk’akiw payllawinakapax sasw arjt’i.


Génesis 25 - Holy Bible [Aymara Bible 1997] - (Gén 25)\nAbrahamasti khepa warminëjjaraquïnwa, ucasti Cetura sataraquïnwa.\nUca khepa warmipan wawanacapasti acanacänwa: Zimram, Jocsán, Medán, Madián, Isbac, Súa ucanaca.\nJocsanasti Seba, uqhamarac Dedán ucanacan awquipänwa. Dedanan wawanacapasti asureonaca, letuseonaca, leumeonaca ucanacänwa.\nMadianan wawanacapasti Efa, Efer, Hanoc, Abida, Elda ucanacänwa. Take acanacasti Ceturan wawanacapänwa.\nIsaacasti take cunatejj Abrahaman utjcän ucanacwa catusiraquïna.\nKhepa warminacapan wawanacaparusti Abrahamajj regalonacacwa churäna, jaccasinsti uca wawanacjja Isaac wawapatjja yakhacharaquïnwa, inti jalsu tokenacar qhitasa.\nAbrahamasti pataca pakallk tunca pheskani maraw jacäna,\nIsaacampi, Ismael wawanacapampisti Macpela sat puturuw imantjjapjjäna, Mamre sisqui uca chekat inti jalsu tokeru, Efronan orakepana, ucasti Zohar sata hitita jaken yokapänwa.\nAca oraksti Abrahamaw hitita jakenacat alatayna. Ucqhanwa Abrahamajj imt'atäjjäna, Sara warmipampi chica.\nAbrahaman jiwjjatapatsti, Diosajj Isaacarojj bendicïnwa, jupasti “Qhititejj jacqui, uñjcaraquitu” sisqui uca uma phuch'u jac'aruw jacañataqui kheparjjaraquïna.\nAcanacaw Ismaelan wawanacapajja. Jupasti Abrahamampina Egiptonquir Sara warmin esclavapa, Agar warmin wawapänwa,\nwawanacapasti acanacaraquïnwa, nacitatjamajja: Nebaiot, ucasti jilïri yokapänwa; ucjjarusti Cedar, Adbeel, Mibsam,\nHadar, Tema, Jetur, Nafis, Cedema ucanacänwa.\nUcanacaw Ismaelan tunca payani yokanacapan sutinacapajja, uca pachpa sutinacampiraquiw orakenacapsa, campamentonacapsa uñt'asïna. Sapa mayniraquiw pachpa jakenacapatjja jilïrïnjja.\nIsmaelasti pataca quimsa tunca pakallkoni maranïnwa cunapachatejj jiwjjäna ucapachajja, uqhamaw nayra tiempo awquinacapampi mayachasir sarjjäna.\nWawanacapasti Havila, uqhamarac Shur sisqui uca taypi tokenacanwa jacapjjäna, ucasti cunapachatejj maynejj Asiria toket jutqui ucqhajj Egipto uñcatasinquiwa. Ucaruw jupanacar jacañajj wact'äna, jilanacapajj jan munapcchïna ucasa.\nAcawa Isaacan sarnakäwipajja, jupasti Abrahaman wawapänwa.\nIsaacasti pusi tunca maranïnwa cunapachatejj Rebecampi casarascän ucapachajja, ucasti Betuelan phuchapänwa, Labanan cullacaparaqui, cawquïri arameo jakenacatï Padan-aram sisqui ucsa tokenacan jaccäna ucanaca.\nUcampisa cunjämatejj ispa wawanacajj purac mankhan nuwasipjjänjja, ucatsti Rebecajj lup'iraquïnwa: “Acatejj uqhamäscanejja, ¿cunataquirac jacästi?” sasa. Ucatsti Tatituruw jisct'asïna.\nTatitusti saraquïnwa: “Puracamanjja pä marcaw ucancasqui, jupanac pura ch'ajjwir pä marca; janïra nascasina. Maynïristi, maynit sipansa jila ch'amanïniwa, jilïristi sullcaruw jaysaraquini” sasa.\nRebecan wawachasiñap urusti purinjjänwa, ucatsti jupajj ispa wawanacwa wawachasïna.\nNayrakata nascän ucasti wila ñic'utanïnwa, janchipasti wali t'arwarara, Esaú sasaw sutichapjjaraquïna.\nUcjjarusti jilaparaquiw nacïna, Esaú jilapan cayupat catt'ata, ucatwa Jacob sasa sutichapjjäna. Isaacasti sojjta tunca maranïnwa cunapachatejj Rebeca warmipajj wawachascän ucapachajja.\nWawanacasti jilarjjapjjänwa. Esausti pampan sarnaker jakënwa animalanac jiwayañsti sum yatiraquïna; ucampisa Jacobojj mä utan utjasir jakequïnwa.\nIsaacasti Esauruw sinti munasïnjja, pampat animalanac catuncataynas uca aychanac mank'atap laycu; ucampisa Rebecajj Jacoboruraquiw sinti munasïnjja.\nMä uruw cunapachatejj Jacobojj phayascän ucqhaw Esaojj pampat wali karjata purinïna,\nucatsti jilaparojj sänwa: —Achict'asmawa, uca suma wila mank'amay wajjt'ita, mank'at sintiw awtjitu —sasa. (Ucatwa Esaurojj Edom sataraquejja).\nJacobosti saraquïnwa: —Nayrakatajj jilïri cancañam churjjeta —sasa.\nEsausti ucjjarojj sänwa: —Jumajj uñjasquistawa, mank'at sinti awtjasquitu, uqhamasti jilïri yokall wawätajjasti janiw cuna alekäquisa —sasa.\nUcjjarusti Jacobojj sänwa: —Uqhamajj jichpacha juramento lurarapita —sasa. Esausti jurarapïnwa, ucatwa Jacoborojj jilïri cancañapjja churjjäna.\nUcatsti Jacobojj Esaurojj t'ant'ampi, lentejas sat mank'apwa churäna. Cunapachatejj Esaojj mank'añ, uqhamarac umañ tucuyjjän ucqhasti sartasisin sarawayjjänwa, jilïri cancañasti janiraquiw jupataquejj cunäcänsa.


Cristiano chacha warminakajj sumaw jakasipjjaspa | Taman yatjjatañataki\nYatiyañataki (congregacionan yatjjatañataki) | Agosto 2016\n¿Kuna arutsa liytʼäta? Acholi Afrikáans Albanés Alemania markan amparamp parlirinakataki Alemán Amárico Angola markan amparamp parlirinakataki Argentina markan amparamp parlirinakataki Armenio Australia markan amparamp parlirinakataki Aymara Azerí Azerí (alfabeto cirílico) Bashkir Bassa (Camerún) Becol Bengalí Birmano Boulou Brasil markan amparamp parlirinakataki Búlgaro Catalán Cebuano Checo Chichewa Chile markan amparamp parlirinakataki China markan amparamp parlirinakataki Chino Tradicional Chino cantonés (tradicional) Chino mandarín (simplificado) Chitonga Chuvash Cibemba Cingalés Citonga Colombia markan amparamp parlirinakataki Coreano Croata Dangme Danés Ecuador markan amparamp parlirinakataki Efik Embunda Endebele Endonga Enzema Eslovaco Esloveno España markan amparamp parlirinakataki Español Estados Unidos markan amparamp parlirinakataki Estonio Ewé Finlandia markan amparamp parlirinakataki Finlandés Fiyiano Fon Francés Ga Galés Georgiano Gran Bretaña markan amparamp parlirinakataki Griego Guaraní Gujarati Gun Hausa Hebreo Hiligaynon Hindi Holandés Húngaro Ibanag Ibo Ilocano Indonesio Inglés Islandés Isoko Italia markan amparamp parlirinakataki Italiano Japonés Japón markan amparamp parlirinakataki Kabiye Kannada Kaonde Kikamba Kikuyu Kiniaruanda Kirguís Kiribatiano Kirundi Kurdo Kurdo kurmanyí del Cáucaso Kwangalí Kwanyama Lamba Letón Lhukonzo Lituano Luganda Lunda Luo Luvale Macedonio Malayo Malayálam Malgache Mambue-Lungu Maratí Maya Mixe del norte Mongol Moré México markan amparamp parlirinakataki Ndebele (Zimbabue) Nepalés Noruego Okpe Oromo Osético Pangasinán Panjabí Papiamento (Curazao) Paraguay markan amparamp parlirinakataki Persa Perú markan amparamp parlirinakataki Pidgin camerunés Pidgin de las islas Salomón Pidgin nigeriano Polaco Polonia markan amparamp parlirinakataki Portugués de Brasil Quechua boliviano Rumano Runyankore Rusia markan amparamp parlirinakataki Ruso Samoano Sango Sepedi Serbio (Alfabeto cirílico) Serbio (alfabeto latino) Sesoto de Lesoto Shona Sidama Silozi Sranangtongo Suajili Suati Sudáfrica markan amparamp parlirinakataki Sueco Tagalo Tai Taiwan markan amparamp parlirinakataki Tamil Tayik Telugu Tetun Dili Tigriña Tivo Tok pisin Tsonga Tsotsil Tsuana Tumbuka Turco Turcomano Tuvaluano Twi Tártaro Ucraniano Uhobo Urdu Uzbeko Vendal Venezuela markan amparamp parlirinakataki Vietnamita Waray-Waray Wolaita Xhosa Yao Yoruba Zandé Zapoteco (Istmo) Zimbabue markan amparamp parlirinakataki Zulú Árabe Ñanya\nCristiano chacha warminakajj sumaw jakasipjjaspa\n“Sapa mayni jumanakajj warminakamaru munasipjjañamawa juma pachpas munaskasma ukhama, warmisti chacharojj istʼañaparakiwa” (EFE. 5:33).\n87, 3 QʼOCHUNAKA\n¿Kuna luräwsa Diosajj chacha warminakar churawayi?\nMunasiñasa sum uñjasiñasa, ¿kunatsa chacha warminakatakejj wali wakiskirejja?\nJan waltʼäwinakajj utji ukhajja, ¿kunjamsa Bibliajj chacha warminakar yanaptʼaspa?\n1. Chacha warminakajj kusisitas casarasipjjchejja, ¿wiñayatakit ukham jakasipjjpachäni? (Aka janankir foto uñjjattʼam).\nKUNAPACHATÏ casarasir waynajj esposapäkani uka kullakar casarasïwi urun uñji ukhajja, wali kusisitaw jikjjatasi. Cheqas panpachaniw wal kusisipjje. Jupanakan munasiñapajja, casarasiñataki uñtʼasisipkäna ukhaw jukʼat jukʼat qalltäna, ukatwa casarasiñsa, purapat jan jaytjasiñsa amtawayapjjaraki. Casarasïwi qhepatjja, janiw kunjamtï janïr casaraskasin sarnaqapkäna ukham sarnaqjjapjjañapäjjeti. Ukhamatwa chacha warmjamajj mayachtʼata jakasiñ qalltapjjani. Jehová Diosajja, chacha warminakajj kusisita, sum jakasipjjañapwa muni. Ukatwa Biblia toqejj ewjjtʼanak churawayi (Pro. 18:22). Ukhamäkchisa chacha warminakajja, pantjasir jaqenakjamajj pantjasipjjakipuniniwa. Bibliajj siwa: “Casadonakatakejj chʼamawa sarnaqañajja” sasa (1 Cor. 7:28). Ukhamajj ¿kunjamatsa cristiano chacha warminakajj jan waltʼäwinakampi jan aynachtʼapkaspa? ¿Kunjamsa sum jakasipjjaspa?\n2. ¿Kuna kasta munasiñanakas chacha warminakan utjañapa?\n2 Munasiñajj wali wakiskiriwa sasaw Bibliajj qhanañchi. Chacha warminakajj kunayman toqetwa munasiñ uñachtʼayasipjjañapa. Sañäni, kunjamtï jila purajj munasiñampi uñjasipkejja, uka pachpa munasiñaw chacha warminakan utjañapa. Chacha warmi munasiñas utjañaparakiwa. Wawanakanïpjjchi ukhajja, familian munasiña utjañapajj wali wakiskirirakiwa. Ukampis taqe ukanakat sipansa, Bibliajj munasiñ toqet yatichki ukarjam sarnaqapjjañapaw wali wakiskirejja, ukaw sum jakasiñatakejj yanaptʼani. Pablojj uka toqet akham sänwa: “Sapa mayni jumanakajj warminakamaru munasipjjañamawa juma pachpas munaskasma ukhama, warmisti chacharojj istʼañaparakiwa” sasa (Efe. 5:33).\n¿KUNA LURÄWINÏPJJES CHACHA WARMINAKAJJA?\n3. ¿Kunjamäñapas chacha warmin munasiñapajja?\n3 Pablojj akham sänwa: “Chachanaka, munasipjjam warminakamaru, kunjämtejj Cristojj [tamaru] munasi, ukhamarak jakañapsa jupa layku aptʼasiwayi ukhama” (Efe. 5:25). Jesusajja, arkirinakaparojj wal munasïna, cristianonakajj jupat yateqasisaw mayninakarojj munasiñampi uñjaraktanjja (Juan 13:34, 35; 15:12, 13 liytʼañataki). Cristiano chacha warminakajj wal munasipjjañapa. Chachap laykusa, warmip laykusa, jakäwip aptʼasirjamäpjjañapawa. Yaqhep chacha warminakajja, jan waltʼäwinakan uñjasisajj janis taqe chuym munasipkaspa ukhamwa amuyasipjjaspa. Jan ukham amuyañatakejj ¿kunas chacha warminakar yanaptʼaspa? Bibliajj munasiñ toqet yatichki ukarjam sarnaqañaw yanaptʼaspa. Bibliajj akham siwa: “[Munasiñajj] taqe kun tʼaqhesi, taqe kun iyawsi, taqe kun llampʼu chuymampi suytʼaraki. Munasiñajj janipuniw tukuskiti” sasa (1 Cor. 13:7, 8). Casarasipkäna uka urojja, chacha warmejj purapat munasisin jan jaytjasiñwa arsupjjäna. Uk janipuniw armapjjañapäkiti. Ukaw jan waltʼäwinakan uñjaskasin Jehová Diosampi yanaptʼayasiñatakisa, jan waltʼäwinak askichañatakis yanaptʼani.\n4, 5. 1) Familia pʼeqtʼirjamajja, ¿kunsa chachajj lurañapa? 2) ¿Kunjamsa warmejj chachapar uñjañapa? 3) ¿Kunsa mä chacha warmejj lurapjjäna?\n4 Chacha warminakajj kuna luräwinïpjjesa uk akham sasaw Pablojj qhanañchäna: “Warminaka, chachanakamarojj istʼapjjam Tatiturjama. Chachajj warmin pʼeqepawa, kunjämatejj Cristojj [taman] pʼeqepäki ukhama” sasa (Efe. 5:22, 23). Uka arunakajja, warmejj janis kunäkaspa ukham janiw sañ munkiti. Warminakajj wali wakiskirïpjjewa. Jupanakajj kuna luräwinïpjjesa uka toqetjja Jehová Diosajj akham sänwa: “Janiw walïkiti jaqen sapakïñapajja. Nayajj jupatakejj mayni jupampi chika jakiri, ukhamaraki yanaptʼiri lurarapï” sasa (Gén. 2:18). Warminakajj chachanakaparuw familia sum pʼeqtʼapjjañapatak yanaptʼapjjañapa. Chachanakasti ‘tama pʼeqtʼiri’ Jesucristotwa yateqasipjjañaparaki. Chachanakatï ukhamäpjjanejja, warminakapatakejj chachanakapar confiyañasa, respetañasa, yanaptʼañasa, janiw chʼamäkaniti.\n5 Katy  kullakat parltʼañäni, jupan esposopajj Fredy satawa. Kullakajj akham siwa: “Solteräkayäta ukhajja, amtajarjamakiw kuns lurirïyäta, nayatakwa llakisirïta. Casarasjjasinjja, esposojar confiyañwa yateqawayta. Chʼamakïnwa, ukampis Jehová Diosan mayitaparjam sarnaqasajja, chacha warmejj jukʼamp sum apasiñwa yateqawayapjjta” sasa. Fredy jilatajj akham sarakiwa: “Mä amtar puriñajj nayatak chʼamänwa. Esposanëjjasin panpachanitak mä amtar puriñajj jukʼamp chʼamänwa. Ukampis Jehová Diosan yanaptʼapampisa, esposajan yanaptʼapampisa, mä amtar puriñajj janiw sinti chʼamäjjeti. Esposajampejj purapat wali sumwa yanaptʼasipjjta” sasa.[1a]\n6. ¿Kunjamsa munasiñajj chacha warminakar mayachtʼaspa?\n6 Chacha warminakatï ‘purapat llampʼu chuymampi sarnaqapjjani, maynit maynirus perdonasipjjarakini’ ukhajja, sumaw jakasipjjani. Pantjasir jaqenakjamajj pantjasipjjakipuniniwa, ukampis pantjasisajj uka pachpa juchar jan purtʼasiñatakiw chʼamachasipjjañapa. Purapat perdonasiñwa yateqapjjañapa. Bibliajj munasiñ toqet yatichki ukarjam sarnaqañatakis chʼamachasipjjañapawa. Uka “munasiñasti mayaruw tukuyi” (Col. 3:13, 14). Chacha warminakajja, maynit maynikam pacienciampi uñjasisa, sum uñjasisa, ukatjja ‘coler jan imjjasisaw’ uka munasiñ uñachtʼayapjjaspa (1 Cor. 13:4, 5). Jan waltʼayasiñajj utjani ukhajja, jankʼak askichañatakiw chʼamachasipjjañapa, mä arunjja, colerasiñanakapajj janiw jurnäläñapäkiti (Efe. 4:26, 27). Chacha warminakajj wali altʼat chuymani, qhana arunakamp parliri ukhamäpjjañapawa, ukhamäpjjani ukhajja, pantjasisajj ratukiw “pantjastwa, perdontʼita” sasin sapjjani. Ukhamatwa jan walinak jankʼak askichapjjani, chacha warmis mayachtʼataw jakasipjjarakini.\nSUM UÑJASIPJJAÑAPAJJ WALI WAKISKIRIWA\n7, 8. 1) Chacha warmi ikthapiñ toqetjja, ¿kamsis Bibliajja? 2) ¿Kunatsa chacha warminakajj sum uñjasipjjañapa?\n7 Chacha warmi ikthapiñ toqetjja, Bibliajj suma ewjjtʼanakaniwa, ukaw chacha warminakarojj wal yanaptʼaspa (1 Corintios 7:3-5 liytʼañataki). Chachasa, warmisa, jupanakat maynejj kunjamäskis ukwa amuyapjjañapa. Chachatï warmipar munasiñamp jan uñjkaspa ukhajja, ikthapiñ horasajj warmipajj janiw kusisit jikjjataskaspati. Chachanakajj ‘suma chuymampiw’ warminakapar uñjapjjañapa (1 Ped. 3:7). Chacha warminakajj janiw munkir jan munkir ikthapipjjañapäkiti, jan ukasti munasiñatwa ikthapipjjañapa. Jila partejja, chachanakaw warminakat sipansa jankʼak ikthapiñ munapjje. Ukampis uk lurañatakejj horasati janicha ukjja chachasa warmisa sum amuyapjjañapa.\n8 Chacha warminakajj kunjamanakatsa munasiñ uñachtʼayasipjjañapa, qawqha tiempöñapasa uk Bibliajj janiw qhanañchkiti, jan ukasti sum uñjasipjjañapatakiw chʼamañchi (Cant. de Cant. 1:2; 2:6). Ukhamasti, cristiano chacha warminakajj sumwa maynit maynikam uñjasipjjañapa.\n9. Sum jakasiñatakejja, ¿kunsa chacha warminakajj jan lurapjjañapäki?\n9 Kunapachatï chacha warminakajj Jehová Diosampiru jaqe masipampiru munasipjje ukhajja, jan walin uñjaskasas janiw jaljtapkiti. Ukampis yaqhepanakajja, pornografía sat qʼañu luräwi uñchʼukiñaruw purtʼasipjje, ukhamatwa chacha warminakajj jan sum jakasjjapjjeti. Ukhamasti chacha warminakajj janiw kunanakatï pornografía qʼañu luräwinak uñchʼukiñaru, jan ukajj yaqha ukhamanakar purtʼasiykaspa ukanakampejj apayasipjjañapäkiti. Jan chachapäki, jan ukajj jan warmipäki ukanakarojj janirakiw jan wali amtampi arjjayapjjañapäkiti. Ukajj janipuniw walïkaspati. Diosajj amuyunakassa, luratanakassa sum uñji, uk yatiñaw chacha warminakarojj Diosatakjam sarnaqañataki ukhamarak jupanakkam sum apasiñatak yanaptʼani (Mateo 5:27, 28; Hebreos 4:13 liytʼañataki).\nJAN WALTʼAYASIÑANAKAJJ UTJANI UKHAJJA ¿KUNSA LURAPJJAÑAPA?\n10, 11. 1) ¿Qawqhanis yaqhep markanakan divorciasipjje? 2) ¿Jaljtañ toqet Bibliajj kamsisa? 3) Chacha warminakarojja, ¿kunas jan jankʼak jaljtañatakejj yanaptʼaspa?\n10 Jan walinak jan askichirjamäjjasajja, walja chacha warminakaw jaljtaña, jan ukajj divorciasiñ amtapjje. Yaqhep markanakanjja, casado chacha warminakajj utjki ukanakatjja, chikatatsa jilaniw divorciasipjje. Ukhamanakajj janiw cristiano tamanakan sinti uñjaskiti. Ukampis jan waltʼayasiri cristiano chacha warminakajja sapürutjamaw jiljjattaski.\n11 Bibliajj akham sasaw chacha warminakar ewjjtʼi: “Warmejj jan chachaparojj apanukpati. [...] Ukampis mä warmitejj chachapar apanuku ukajja, sapakiw jakjjañapa, jan ukajj pachpa chachapampiw wasitat chikjjañapa. Ukhamaraki chachajj janiw warmipampejj jaljtañapäkiti” sasa (1 Cor. 7:10, 11). Yaqhep chacha warminakajja, jan waltʼäwinakap janis askichirjamäpkaspa ukhamwa amuyapjje, ukatwa jaljtañ amtapjje. Niyakejjay chacha warmir Diosajj mayachtʼawaychejja, jaljtapjjañapajj janiw walïkaspati, ukwa Jesusajj amuytʼayäna. Jupasti akham sänwa: “Jaqejj janiw jaljtaykaspati kuntejj Diosajj mayachkis ukjja” sasa (Mat. 19:3-6; Gén. 2:24). Jehová Diosajja, chacha warminakajj jan jaljtasa sum jakasipjjaspa ukwa muni (1 Cor. 7:39). Janipun ak armapjjañäniti, taqeniw Diosar cuenta churañäni. Uk yatisasti chacha warminakajj jankʼakiw jan waltʼäwinakap askichapjjañapa.\n12. ¿Kunatsa mä cristianojj jaljtañ amtaspa?\n12 ¿Kunatsa yaqhep chacha warminakajj jan waltʼayasipjje? Yaqhepanakajja, ‘chacha warmi jakañajj janiw akhamäniw siskayätti’ sasaw wal amtasipjje, ukatwa colerat jikjjatasipjje. Mayj mayja familianwa panpachanis jilsuwayapjje, ukatwa jan waltʼäwinakarojj mä pachpak jan saykatapkiti. Sañäni, yaqhepajj suegronakapampiw jan waltʼayasipjje, kunjamsa wawanak uywapjjani, qawqha qollqsa gastapjjani ukanakatsa janiw mä amtar purirjamäpkiti. Ukampis cristiano chacha warminakat jila partejja, Jehová Diosampi yanaptʼayasisaw jan waltʼäwinakap askichapjje, ukajj wali kusiskañawa.\n13. ¿Kunanak utjipansa chacha warminakajj jaljtapjjaspa?\n13 Chacha warminakajj ¿kunanak utjipansa jaljtapjjaspa? Yaqhepajja, janiw familiaparojj qollqe toqet yanaptʼañ munapkiti. Yaqhep familianakanjja, sinti nuwasiñanakaw utjaraki. Ukatsti yaqhepanakajj chachaparu jan ukajj warmiparuw Diosar serviñat jarkʼapjjaraki. Ukanak utjipanwa yaqhepajj jaljtañ amtapjje. Sinti jan waltʼayasiñanak utjani ukhajja, chacha warminakajj irpir chuymaninakampiw yanaptʼayasipjjañapa. Uka jilatanakajj wali experiencianïpjjewa, jupanakaw Biblian ewjjanakaparjam sarnaqapjjañapatak yanaptʼapjjaspa. Biblian ewjjanakaparjam sarnaqañatakisa, cristianjam sarnaqañatakisa, Jehová Diosan qollan ajayupampiw chacha warminakajj yanaptʼayasipjjañapa (Gál. 5:22, 23). \n14. Diosar jan serviri chachani jan ukajj warmini jilat kullakanakarojja, ¿kamsasas Bibliajj ewjjtʼi?\n14 Chacha warmit maynitï Jehová Diosar jan servkchi ukhajja, janiw jaljtapjjañapajj wakiskiti sasaw Bibliajj qhanañchi (1 Corintios 7:12-14 liytʼañataki). ¿Kunatsa? Jan iyawsiri chachasa, jan ukajj warmisa, Diosar iyawsirimpi casadötap laykuw Diosar katuyatäjje. Wawanakas Diosar katuyatäpjjewa, ukatwa Diosampi suma uñjatäpjjaspa. Apóstol Pablojj cristiano chacha warminakarojj akham sänwa: “Iyawsiri warmi, ¿kunjämatsa jumajj yatta jan iyawsiri chachamaru qhespiyañjja? Ukhamaraki iyawsiri chacha, ¿kunjämatsa jumajj yatta jan iyawsiri warmimaru qhespiyañjja?” sasa (1 Cor. 7:16). Walja cristiano chacha warminakaw chachaparu jan ukajj warmiparu Diosar servipjjañapatak yanaptʼawayapjje.\n15, 16. 1) Diosar jan iyawsirimpi casado warminakarojja, ¿kamsasas Bibliajj ewjjtʼi? 2) Diosar jan iyawsiritï utat sarjjañ amtjjchi ukhajja, ¿kunsa cristianonakajj lurapjjañapa?\n15 Pedrojj akhamwa cristiana warminakar ewjjtʼi: “Jumanakajj warminaka, chachanakamar istʼasa sarnaqapjjam, ukhamata inas kawkïri chachas jan Tatitur iyawskchi ukajj jumanakan sarnaqäwinakam toqe Tatitutaki jikjjatatäñapataki jan kuna arumpisa, jan ukasti jumanakan suma sarnaqatam uñjasaki” sasa. Kullakanakajja, chachanakaparu sapakuti Diosat parlañat sipansa, ‘suma chuymani, llampʼu chuymani’ ukhamäpjjañapawa, ukaw Dios nayraqatan wali askejja. Ukarakiw chachaparojj Jehová Diosar serviñatak yanaptʼaspa (1 Ped. 3:1-4).\n16 Diosar jan serviri chachasa jan ukajj warmisa jaljtañ amtaspa ukhajja, ¿kunsa cristianojj lurañapa? Bibliajj siwa: “Ukampis jan iyawsiri chachajj jan ukajj jan iyawsiri warmisa, mä iyawsiri chachatjja jan ukajj mä iyawsiri warmitsa jaljtañpun munchi ukajj jaljtaskpan sam. Ukatsti jilatasa jan ukajj kullakasa librëjjewa, Diosajj samarat sarnaqañaru jawsatap layku” sasa (1 Cor. 7:15). Jaljtasinjja, inas mä jukʼa sumankañajj utjchispa, ukampis cristianojj janiw yaqhampi casarasiñatakejj librëkiti. Chachapatï jan ukajj warmipatï utat sarjjañ amtchi ukhajja, cristianojj janiw munkir jan munkir qheparayañapäkiti. Inas qhepat kuttʼanisin Diosar serviñ amtjjarakchispa.\nCHACHA WARMINAKATAKEJJA, ¿KUNAS NAYRANKAÑAPA?\nJehová Diosar serviñatï jakäwinakapan nayrankani ukhajja, chacha warminakajj kusisitaw jakasipjjani. (17 tʼaqa uñjjattʼäta).\n17. Cristiano chacha warminakatakejja, ¿kunas nayrankañapa?\n17 Niyakejjay ‘qhep qhepa urunakan’ jakstanjja, jan walinakajj jukʼampiw utji (2 Tim. 3:1-5). Ukatwa Jehová Diosampi sum apasiñatak chʼamachasiñasa, ukhamatwa akapachampejj jan apayaskañäniti. Pablojj akham sänwa: “Jukʼa tiempokiw utj-jjestu. Akat uksarojja casadonakajj janis warminïpkaspa ukhamaw sarnaqapjjañapa. [...] Akapachan kuna aski jikjjatirinakasa, janis kunsa jikjjatapkaspa ukhamaw tukupjjañaparaki” sasa (1 Cor. 7:29-31). Uka arunakampejja, ‘casadonakajj chachapatsa warmipatsa armtʼasipjjañapawa’ sasin janiw Pablojj sañ munkänti. Niyakejjay qhep qhepa urunakan jakstanjja, chacha warminakatakejj Diosar serviñaw nayrankañapa (Mat. 6:33).\n18. Cristiano chacha warminakarojja, ¿kunas kusisita jakasiñatakejj yanaptʼaspa?\n18 Aka qhepa urunakanjja, walja chacha warminakaw jan sum jakasipkiti. Ukhamäkchisa, cristiano chacha warminakajj kusisita, suma ukhamaw jakasipjjaspa. Ukatakejj Jehová Diosampita, markapampit jan jitheqtañaw yanaptʼaspa. Ukatsti Biblian ewjjanakapasa, Diosan qollan ajayupasa yanaptʼarakispawa. Ukhamtï lurapjjanejja, ‘kuntï Diosajj mayachki’ ukar respetapjjatapwa uñachtʼayapjjani (Mar. 10:9).\n^  (5 tʼaqa): Yaqha sutinakampi uchatawa.\n^  (13 tʼaqa): “Diosan munasiñapan jakasipxañäni” sat libron “¿Bibliax divorciasiñatsa jaljtañatsa kamsisa?” siski uka yatichäwi uñjjattʼäta.\nSARNAQÄWI Mayninakar yanaptʼasajj kusisitaw jikjjatasta\nChacha warmi jakañajj ¿kunjamsa qalltawayi, ukat kuna amtampisa?\nKunatï qorit sipansa jukʼampïki uk thaqhapjjañäni\nDiosar serviñan nayraru sartañatak chʼamachasipjjañäni\n¿KUNANAKAS IMATÄSKI? “Diosat yatiñ munirinakar jikjjataskaktwa”\nText Aka archivonakanwa qellqatanak apaqasma YATIYAÑATAKI (CONGREGACIONAN YATJJATAÑATAKI) Agosto 2016\nAudio Aka archivonakanwa grabacionanak apaqasma YATIYAÑATAKI (CONGREGACIONAN YATJJATAÑATAKI) Agosto 2016\nYATIYAÑATAKI (CONGREGACIONAN YATJJATAÑATAKI) Agosto 2016


Sartaw sutimpix Jharkhand, India markanx aliqatak quqanak khuchthapipxatayna · Global Voices Aymarata\n(es) ukan jaqukipiri\tYasmina Casado González\nJaqukipäw uñt'ayata/apkatata 20 Chinuqa phaxsi 2017 21:04 GMT\nAka blog ullart'apxañäni Malagasy, Français, Ελληνικά, Español, polski, বাংলা, 日本語, नेपाली, English\nAka artículo ukax nayraqatax Video Volunteers Video Volunteers ukanw uñachtayasïna, video volunteers ukax mä premiada organización internacional de medios de comunicación ukhamaw India uksanxa. Akan uñacht’ayaski ukax mä versión editada ukaw iyawsawimp uñacht’ayasi.\nKunjamakitix jaqha uraqpach markanakansa, deforestación ukax India markans uraqir llanqhachiriwa. Ukhamakipanx qhipa yatxatawinakarjamax india markanx 243.447 km2 netos (28%) uraqinakaw jichha kimsaqall tunka qhipa maranakan chaqaqata, saw yatiyasi. Ukhamarus quqanak k’utthapiwix jan qhipar kutt’kay llanqhachäwinakaw q’alpach India markar puriyi, kunjamakitix suma ch’uxña tuqinaka ukhamarak ñä chhaqtir tuqinakaw chhaqt’ayi juk’ampirus thaya, qhatirkir inti jalsunaka olas de calor ukhamarak jaqha pachamaman pixthapiwinakaw uñstayi. Ukhamarus jichha Qhipa maranakanxa, Scientific Reports ukan yatxataw uñacht’ayatarjamax quqanak k’utthapiwix mä jach’a descenso de las precipitaciones en India ukaw sartayatayna.\nSapa maraw juk’amp juk’amp forestales tuqinakax satañ uruqinakar kiptayatäxi, kunalaykuti walxa jaqinak yapantasitapatw manq’aniñanakapatak quqanakas pichamukutaxaraki. Ukhamarus janiw uka laykukikiti aka explotación forestal comercial, minería, urbanización ukhamarak industrialización ukanakaw quqanak k’utthapiw nayrar sartayaraki. Amita Tutti corresponsal de la comunidad de Video Volunteers, jupan lurt’at vídeox kunjams estado de Jharkhand ukanx waranq quqanakax thakinak jach’aptayañataki ukhamarak proyectos de infraestructura por parte de la administración del estado sartayañatakix tinkthapiyata. Ukax janiw juk’akikiti, Juk’amp walxa quqanakaw ukham llankhachat jikxatasi.\nKhunti markan jakasirinakax tayna quqanak ayruntaspan ukhamarak chuxña tuqinakax jan chaqtayatakpanti sapxiwa. Nayrur willka kuti paxsinx 800.000 Uttar Pradesh markan jakasirinakaw 49 waranq quqanak 24 pachana ayruntapxatayna, ukax quqanak k’utthapiwtuq phiñasiw yatiyañataki. Ukham lurawinakax nayrar sarantaskakpan ukhamat urbanización ukhamarak el desarrollo en la India ukan quqa chhaqtayatanakapatx jan kuna quqanx qhiparañanakasataki.\nJichha Asia del Sur Histuryanaka\nCumbre, Global Voices 2017: ¡Sri Lanka uksanw wasitamp phuqhasïni!\nSri Lanka 5 Lapaka phaxsi 2017\nFotógrafo nepalí jupax yanqhachir uywanakan jakäwipar askin uñjawit amuyt’añatakiw amt uñt’ayi\nNepal 2 Willka kuti phaxsi 2017\nIndia markanx kariy wutillanakax panqar ayrunakankamakiwa\nIndia 27 Chinuqa phaxsi 2017


Bibliat apst’ata sarnaqäwinaka: Rut warmimpi Noemí warmimpi - Aka chiqax Jehová Diosan Qhanañchirinakapankiwa\nBIBLIANXA Rut sata mä librow utji. Taripirinakax Israelan utjkäna uka tiempon mä familiat parli. Rut tawaquxa Moab markankirïnwa; janiw Diosan markapankirïkänti. Ukampis Rutaxa Jehová Diosat yatiqasaxa wal Diosar munasïna. Noemí warmiw Jehová Diosar uñt’ayäna, Noemixa chuymanïxänwa.\nNoemix israelitänwa. Chachapampi pä yuqapampiwa, Israelan manq’at pist’añax utjäna ukhaxa Moab markaru sarxapxäna. Mä uruxa, chachapaw jiwxäna. Ukatxa yuqanakapax Moab markankir tawaqunakampiw casarasipxäna, Rut, Orfa satäpxänwa. Tunka mara pasatasti paypach yuqanakapaw jiwxapxäna. ¡Wali llakiskañänwa! ¿Kamachakpachänsa Noemixa?\nNoemixa markapar kutt’xañwa amtäna. Rutampi Orfampixa janiwa Noemita saraqañ munapkänti, ukat jupamp chikaw mistunxapxäna. Ukat jay jutkasaxa Noemix akham sänwa: ‘Kawkittï jutapktaxa ukar kutt’xapxam taykanakaman ukaru’ sasa.\nNoemix jamp’att’asaw sarxapxam sänxa. Ukat jupanakax wal jachaqt’asipxäna, Noemir munasitanakap layku. Ukat akham sapxänwa: ‘¡Janiwa! Nanakax jumamp chikaw markamar sarapxä’ sasa. Ukat Noemix akham saskakïnwa: ‘Munat wawanaka, kutt’xapxañamawa. Khänwa sum jakasipxäta’ sasa. Ukhamasti Orfaxa kutt’awayxänwa. Ukampis Rutax janiw kutt’känti.\nNoemisti Rutarux akham saskakïnwa: ‘Orfax sarxiwa. Jupamp chik kutt’xma’ sasa. Ukat Rutasti: ‘¡Jan jumat jithiqtayistati! Jumamp chik saraskañäni. Kawkjarutï sarkäta ukaruw saräxa, kawkintï jakkäta ukan jakarakïxa. Markamas markajäniw ukat Diosamas Diosajarakïniwa. Kawkjantï jiwätaxa ukanwa jiwarakïxa, ukanwa imantxapxitanixa’ sasa. Ukham sataxa, Noemix janiw juk’ampi kutt’ayañaru tirxänti.\nUkat panippachaw Israel markar purxapxäna. Ukan utjasxapxäna. Rutasti jank’akiw yapunakan irnaqir saräna, cebada yawiñ horasänwa. Booz sat mä chachaw yapujat cebada thaqhasiskam säna. ¿Khitïnsa Booz tatan mamapaxa, uk yattati? Jericó markankir Rahab warmïnwa.\nRutaruw mä urux Booz tatax akham säna: ‘Nayax yattwa kunanaktï Noemí layku lurktax ukanaka. Awkimsa taykamsa, ukhamarak uraqimsa aka jan uñt’at markan nanakamp jakañatakiw apanukuntaxa. ¡Jehová Diosaw bendecïtamxa!’ sasa.\nRutasti ukxaruxa sarakïnwa: ‘Tata, jumax wali suma jaqipunïtawa, munasiñ arumpiw parlistaxa’ sasa. Booz tataxa wal munasïna Rutaruxa, ukat mä qhawqhatxa casarasxapxänwa. ¡Noemix wal kusisïna! Ukat kunapachatï Booz tatampi Rutampixa mä wawanipkäna ukhaxa juk’amp Noemixa kusisïna, uka wawaxa Obed satänwa. Obetax Davitan achachilapänwa; Davitatxa jutïrinakanwa juk’amp yatiqaskañäni.\n¿Kunatsa Noemí mamaxa Moab markar sarxatayna?\n¿Rutampi Orfampix khitinakasa?\n¿Kunapachatï Noemí mamax kutt’xapxam siskäna ukhax kamsapxänsa Rutampi Orfampixa?\n¿Khitïnsa Booz tataxa, ukat kunjamsa Rutampiru Noemimpiru yanapt’äna?\n¿Booz tatampin Rut mamampin wawapaxa kamsatänsa, ukat kunatsa uk amtañasaxa?\nLiyt’añamawa Rut 1:1-17.\n¿Kuna suma arunaksa Rutax Noemí mamar säna? (Rut 1:16, 17.)\nRutax Noemí mamat janiw saraqañ munkänti, ¿ jichhürunakanxa “yaqha uwijanaka” sata cristianonakaxa alaxpachar sariri jilatanakatxa kamachapxarakisa? (Juan 10:16; Zac. 8:23.)\nLiyt’añamawa Rut 2:1-23.\n¿Kuna tuqinakatsa jichhürunakan tawaqunakaxa Rutat yatiqasipxarakispa? (Rut 2:17, 18; Pro. 23:22; 31:15.)\nLiyt’añamawa Rut 3:5-13.\nRutaxa mä waynampi casarasiñat sipansa Booz chachampiwa casarasitayna, ¿uka tuqita kamsänsa Booz chachaxa?\nRutaxa taqi chuyma munasirïnwa, ¿ukat kunsa yatiqassna? (Rut 3:10; 1 Cor. 13:4, 5.)\nLiyt’añamawa Rut 4:7-17.\n¿Kunsa cristian jilatanakaxa Booz tatat yatiqasipxaspa? (Rut 4:9, 10; 1 Tim. 3:1, 12, 13; 5:8.)


Evo Jilïr Irpiriw Bolivian qullqichäwipx sintpin jiltayawiyi sasaw Grecia irpirix arsuwiyi\nJamuqa: Bolivia Anqa Markanakamp Aruskipañ Kamana\nAlexis Tsipras, Grecia Jilïr Irpirix, qhipa 13 maranx Evo Morales Jilïr Irpirix Bolivian qullqichäwip sintpin Awiya Yalan jiltayawiyi; FMI ukankirinakamp CEPAL ukankirinakamp Uraqpach Qullqi Utankirinakamp yaqha markankirinakampis ukx jach’acht’awiyapxarakiwa sasaw sawiyi.\n“Qhipa 13 maranx, Bolivian pisin jakasirinakat arxatasirinakax qulllqichäw sintpin jiltayapxi. Ukax khust’ayapxiw sañ muni (…) Uka markan qullqichäwipax kimsa kutiw jach’aptawiyi” sasaw mä tantachäwin arskasax sawiyi, Evo Morales Jilïr Irpirix uka tantachäwin arsuwiyarakiwa.\nTata Tsiprax Bolivian qullqichäwip jach’acht’awiyi. Yaqha markanakat sipans pay kutw Bolivianx qullqichäwix jilxattawiyi, uraq manqhat apsut phäñanakan chanipax iraqtawiyi ukatats jiltawiyaskakiwa, Iwrupampin Awiya Yalampin qullqichäwix jan walt’awiyi ukats jiltawiyaskakiwa sawiyiwa. Tata Evo Moralesan marka, qullqichäwi, marka apnaqaña mayt’ayatapw jach’acht’awiyi ukhamarakiw chikatat jilamp chhijlläwinakan atipawiyi uksa.\n“Tata Evo Moralesax ukjat ukjat chhijlläwinx aka maranakax atipt’awiyi. Yaqha jaqinakan yatiyirinakapax jan walt’ayañ munapxi, qamirinakat arxatasirinakaw jan walt’ayañ munapxi, ukhampachas atipt’awiyaskakiwa” sasaw arsuwiyi.\nBolivia irpirirux waljaniw aka markajanx suyasipkäna, Boliviarux uraqpachanw jan yaqhanakamp apnaqayasitapat uñt’apxi, Greciax ukhamarakiwa sasaw arsuñ tukuyawiyi.\n“Graciamp, Iwrupan mayacht’asir markanakan jikxatasiri, Boliviampix, Awiya Yala taypin jikxatasir marka, mayjäpxiwa, ukax amuykayawa, ukhamarus kikipat uñjasiñatak sartasitamp marka apnaqatamp kikipat uñjasitampix pachpakiw kunayman chiqanxa, taqi jaya chiqanakana, taqi uraqpachana. Sartasiñax kunaymanäspawa, ukhamarus pachpa chuymampiw sartasita, pachpa ajayumpi” sawiyiwa./RAR


Bibliat yatjjatasaw Diosan Reinopajj kunsa juma layku lurani uk yatjjatasma\nYatiyañataki | Octubre 2014\n¿Kuna arutsa liytʼäta? Afrikáans Albanés Alemán Amárico Armenio Aymara Azerí Azerí (alfabeto cirílico) Becol Birmano Búlgaro Catalán Cebuano Checo Chichewa Chino Tradicional Chino cantonés (tradicional) Chino mandarín (simplificado) Chitonga Cibemba Cingalés Congo Coreano Criollo haitiano Croata Danés Efik Enzema Eslovaco Esloveno Español Estonio Ewé Finlandés Francés Ga Georgiano Griego Groenlandés Guaraní Gun Hebreo Hiligaynon Hmong (blanco) Holandés Húngaro Ibo Ilocano Indonesio Inglés Islandés Italiano Japonés Kaonde Kazajo Kikuyu Kiluba Kimbundu Kiniaruanda Kirguís Kirundi Kisi Kisonge Krío Letón Lingala Lituano Luganda Luo Macedonio Malayo Malgache Maltés Maya Mazateco de Huautla Mizo Mongol Moré Nepalés Ngäbere (o guaymí) Noruego Nyaneka Oromo Osético Otetela Pangasinán Panjabí Papiamento (Aruba) Papiamento (Curazao) Polaco Portugués de Brasil Quechua boliviano Rarotongués Rumano Ruso Sango Sepedi Serbio (Alfabeto cirílico) Serbio (alfabeto latino) Sesoto de Lesoto Shona Silozi Sranangtongo Suajili Sueco Swajili (Congo) Tagalo Tahitiano Tai Tigriña Tshiluba Tsonga Tsuana Tumbuka Turco Twi Tártaro Ucraniano Umbundú Vietnamita Wayuunaiki Xhosa Zandé Zulú Árabe\nNAYRÏR JANAN PʼEQEÑCHÄWIPA | DIOSAN REINOPAJJ ¿KUNSA JUMA LAYKU LURANI?\nDiosan Reinopajj ¿kunsa juma laykojj lurani?\nJehová Diosan Qhanañchirinakapajj Diosan Reinoparojj wali askitwa uñjapjje, uk nayrïr yatichäwinakan amuyaniwaypachätawa. Diosan Reinopajj kuna bendicionanaktï jutïrin apankani ukanakat inas mä qawqhanakat yatjjatañ munsta. Ukampis Diosan arsuta bendicionanakajj wali sumapunirakisä, ukajj ¿cheqapunïpachati? sasin inas jisktʼasiraksta.\nCheqas janiw kuntï istʼktan taqe ukanak creyiñasakïkiti, antisas amuytʼasirïñasawa (Proverbios 14:15). Nayra Berea * markankïr cristianonakajj ukwa lurapjjatayna. Diosan Reinopat suma yatiyäwinak nayrïr kuti istʼapkäna ukhajja, janiw uka arunakarojj jankʼak creyipkänti. Antisas “uka arunakajj ¿cheqapunïpachati janicha?” uk sum yatjjatapjjäna (Hechos 17:11). Mä arunjja, kuntï istʼapkäna ukajj Diosan Aruparjamat janicha ukwa yatjjatapjjäna, ukatsti cheqapunïskatapwa yatjjapjjäna.\nJehová Diosan Qhanañchirinakapajja, Berea markankir cristianonakjam yatjjatañamatakiw chʼamañchtʼapjjsma. Jan qollqe mayisaki Bibliat yatichapkta ukaw kuntï Diosan Reinopat nanakajj amuyapkta ukajj Diosan Aruparjamati mä arunjja, Biblian yatichäwiparjamati janicha uk amuyañatak yanaptʼätamjja.\nJaniw Diosan Reinopatak yatjjatkätati, jan ukasti aka wakiskir jisktʼanakan qhanañchäwipsa yatjjatarakïtawa.\n¿Kunatakis aka Oraqen jakpachätanjja?\n¿Kamachis jiwjjtan ukhajja?\n¿Aka Oraqejj tukjatäpachäniti?\n¿Kunjamatsa familianakajj kusisitäpjjaspa?\nJaniw ukakïkiti, Bibliat yatjjatañajj ‘Diosar jakʼachasiñamatakiw’ mä arunjja, Diosamp sum apasiñamatakiw yanaptʼätam (Santiago 4:8). Diosampi jukʼamp sum apasisajja, kuntï Diosan Reinopajj jichhürunsa, jutïrinsa juma layku lurkaspa uk amuyañajj janiw jumatakejj chʼamäkaniti. Jesusajj akham sasaw Awkipar mayïna: “Aka wiñay jakañajj juma sapa cheqpach Diosar uñtʼañanwa utji, ukhamarak Jesucristoru kawkïrirutejj jumajj khitankta ukaru” sasa (Juan 17:3).\n^ tʼaqa 4 Berea markajj nayra Macedonia markankänwa.\nDiosan Reinopajj ¿kunatsa jupatakejj wali wakiskirejja?\nFolake sat 10 marani mä imill wawajja, escuelapan aka toqetwa qellqañapäna: “¿Akapachan kunsa jukʼamp muntjja?”. Jupajj kunatsa Diosan Reinopat jaqenakar wal parlañ muni uka toqetwa qellqatayna.\nAkham sasaw qellqäna: “Diosan Reinopajj mä cheqpach gobiernowa, ukampis jan uñjkayawa; lente uchtʼassna ukhasa, janiw uñjksnati” sasa.\nUkat kuna jan waltʼäwinakatï llakisiyki uk mä qawqha qhanañchtʼasajja, Diosan Reinopajj kunjamsa ukanak askichani ukwa qhanañchtʼäna. Akham sasaw qellqäna: “Callenakan jakapki uka jaqenakat lupʼta ukhajja, wal llakista” ukat “aka oraqpachan walja cheqanakan wawanakajj manqʼatjam jiwapki ukanakatsa ukhamaraki” sasa. “Ukampis Isaías 65:21 qellqat leytʼasajja, wal kusista” sasaw sarakïna. Diosan Reinopajj aka Oraqjjaru apnaqjjani ukhajj kunjamänisa ukjja, akham sasaw uka qellqatanjj qhanañchi: “Jaqenakasti utanak utachasipjjani, ukan jakasipjjarakini, uvanak yapuchasipjjani, uka yaputjja manqʼasipjjarakini” sasa.\nDiosan Reinopaw usuntañanak chhaqtayjjani ukwa suyaskta sasaw sarakïna. Qellqatapanjja, Apocalipsis 21:4 qellqatwa aytarakïna ukanjja, akham siwa: ‘Diosajj taqe jachanakaswa nayranakasat picharani, janirakiw jiwañas, jachañas utjkjjaniti, warariñasa ni usuyasiñasa’ sasa. “Nayajj jaqenakar Jehová Diosata ukat Reinopat parlañwa akapachan jukʼamp munta” sasaw tukuyarojj qhanañcharakïna. Jupatakejj Diosan Reinopaw taqe kunat sipansa jukʼamp wakiskirïnjja.\n¿ Jisktʼanakan qhanañchäwinakap ciencia toqet yatjjattʼatanaka, jaqen yatichäwinakapana jan ukajj Biblianch jikjjatsna?\nNAYRÏR PAGINAN PʼEQEÑCHÄWIPA Diosan Reinopat yatjjatañamajj ¿kunatsa wakisipuni?\nNAYRÏR PAGINAN PʼEQEÑCHÄWIPA Diosan Reinopajj ¿kunatsa Jesusatakejj wakiskirejja?\nNAYRÏR PAGINAN PʼEQEÑCHÄWIPA Diosan Reinopajj ¿kunsa juma laykojj lurani?\nA CONVERSATION WITH A NEIGHBOR ¿Kunapachas Diosan Reinopajj apnaqañ qalltjje? (Nayrïri)\nBIBLIAT YATJJATASAW NAYRA JAKÄWINAKAPJJA JAYTAWAYAPJJE Taqe kunat sipansa naya pachpatakikiw llakisirïta\nText Aka archivonakanwa qellqatanak apaqasma YATIYAÑATAKI Octubre 2014 | Diosan Reinopajj ¿kunsa juma layku lurani?\nOctubre 2014 | Diosan Reinopajj ¿kunsa juma layku lurani?\nYATIYAÑATAKI Octubre 2014 | Diosan Reinopajj ¿kunsa juma layku lurani?


1 Corintios 9 - Holy Bible [Aymara Bible 1997] - (1Cor 9)\nUcampisa nayajj khespiyatätwa, uqhamaraqui mä apostoljamajj Tatitu Jesusaruw nayajj uñjta jumanacas nayan achunacajjäpjjaractawa Tatitutaqui irnakatajjanjja.\nMayninacajj: “Janiw jupajj apostolöquiti” sapjjaquitaspawa, ucampis jumanacataquejj mä apostolötwa. Nayasti jumanacarojj Tatituruw uñt'ayapjjsma, ucawa nayataquejj apóstol satäñajjataqui uñacht'äwejja.\nQhitinacatï jisc'achapquitu ucanacataquisti acaraquiwa nayan arsusitajjajja:\nWaquisisquiw nayan catokañajja, mank'añataquis umañataquis churapquitu ucanaca,\nuqhamaraqui mä Tatitur iyawsiri warmi nayamp chica irpañataquis mayni apostolonacjama, cunjämtï Tatitun pachpa jilanacapasa, Pedros lurqui uqhama.\n¿Jan ucajj jumanacajj amuyapjjtacha Bernabeampi nayampiquicha jan asquïpctjja jilatanacat take ucanac catokañataquejja?\n¿Qhiticha soldado sirviñanjja pachpa kollkepampi phokhanejja? ¿Qhitich jan ucajj uva yapuchasajj uvjja jan mallt'quejja? ¿Qhitich jan ucajj oveja awatisajj ovej lechsa jan mallt'caraquejja?\nJaniraqui amuyapjjamti acajj nayan arunacajjaquïcaspas uqhama. Jan ucasti Moisesan leyipanjja aca arunacajj kellkataraquiwa.\nUca leyinsti aqham saraquiwa: “Janiw ñucu uscütati trigo taquir vacarojja.” Diosajj janiw acjja vacanacat llaquisaquiti sisquejja,\njan ucasti jiwasataqui mä uñtasïwiwa, amuyt'asiñasataqui. Aca leyejj nanacan asquejjataqui kellkatawa. Orak khollirisa, trigo jawk'surisa cosecha apthapirisa catokañ laycuwa irnaquejja.\nNanacasti ajay token arunacwa jumanac taypinjja yapuchapjjtjja ucatjja, ¿janit walïquisti jumanacat acapach yänaca catokapjjañanacajjajja?\nYakhanacajj take ucanacwa jumanacatjja catokapjje. Ucanacat sipansa nanacaw jumanacat take ucanaca catokapjjañanacajjajja. Ucampis janiw nanacajj take ucanacatjja arsusipcti jan ucasti take cunansa amuquïsipctwa Tatitun arunacap parlañajj jan jaytatäñapataqui.\nJumanacajj asquiw yatipjjtajja, templon irnakerinacajja uca pachpa templotwa mank'apjjaraquejja. Altaran sacrificionacajj churasisqui ucanacan yanapasirinacasti, uca pachpa sacrificat aychanacracwa mank'apjjejja.\nUqhamaraquiw Tatitojj saraqui: “Qhitinacatejj evangelio parlapqui ucanacajj uca irnakatapataraqui mank'añapa” sasa.\nUcampis nayajj janipuniw cuns catokcti, acsa janiraquiw kellkanipcsmati nayar mä cunsa churapjjañanacamataqui. ¡Janïra qhitis nayat aca cusisiñajja apakquipanjja asquïspaw nayan jiwjjañajjajja!\nNayataquejj janiw cuna jach'achasiñäquisa evangelio parlañajja, jan ucasti, waquisituwa parlañajjajja. ¡Janitejj Diosan arunacap parlquirist ucajja cunaquïcaspa nayataquejja!\nUcatpï take chuymampi luratajj laycojja, Tatitojj nayarojj wajjt'asiñapa churitani. Jariyatjamaqui lurirista ucasa, ucampis Diosan ewjjapa catokcta ucwa phokhascta.\nNayataquejj uca wajjt'asiñajj acawa: Chuymajjanjja cusisiñaw utji jan qhititsa cun mayis khespiyasiñ arunac parlatajjata. Janiraquiw cunatejj wact'quitu ucanacsa mayiscti.\nJan qhitin esclavopäcasinwa, taketaquis esclavöquiristsa uqhamaw tucta Tatitutac walja jakenacar jicjjatañ laycu.\nCunapachatï nayajj judionac taypincta ucqhajja, judiöquiristsa uqhamaraquiw tucta jupanacar jicjjatañataqui. Ucampejj sañ munta: Moisesan leyinacaparjam sarnakerinacataquejj nayajj uca leyinacarjamaraquiw sarnakasta, jupanacar jicjjatañataqui, chekpachansa janiraquiw nayajj uca leyirjamajj sarnakcaracti.\nMä toketsti qhitinacatejj jan Moisesan leyinacaparjam sarnakqui ucanac taypinjja jupanacjamaquiraquiw nayajj tucta, chekpachansa Diosan leyiparjama sarnakcta ucasa, Criston leyipanctwa.\nCunapachatejj t'uqha jilatanac taypincta ucqhajj nayajj t'uqhäquiristsa uqhamaraquiw tucta jupanacar jicjjatañataqui. Jupanacjamaw tucta uqhamata jupanacat mä kawkhanirus jicjjatañataqui.\nTake acanacjja Tatitun arunacap parlañ laycuw lurta, uqhamata cuna asquinacatejj uca arunac parlañanjja utjqui ucanac catokañajjataqui.\nJumanacajj yatipjjtawa, mä atipasiñanjja takeniw jalapjje, ucampis mayniquiw premio catokejja. Jumanacasti jalapjjamaya premio catokañcama.\nQhitinacatejj mä anatañan anatapqui ucanacajj chekpachansa cunanacatejj jan walt'aycaspan ucanacjja k'al apanucupjje. Ucampis jupanacajj ch'am tucupjje mä laurel corona catokañataqui cawquïritejj mäqui pharsuwayjje; jiwasasti wiñayataqui jan pharsur corona catokañataquiw jaltanjja.\nNayajj janiw ina pampaqui jalcti, janiraquiw nuwasiñansa aleka ina ch'usaru ch'acquiristsa uqham nuwascti.


Cocula markan jan nakhantayapkchisti, kawkinkapxis Ayotzinapa ukan 43 yatiqirinakaxa? · Global Voices Aymarata\nJaqukipäw uñt'ayata/apkatata 25 Sata qallta phaxsi 2015 17:55 GMT\nGIEI yatiyap uñacht’ayatatxa, 43 yatiqirinakan tatanak mamanakapax Enrique Peña Nieto irpirimp mä tantachäw mayipxaraki, Jamuqa: Francisco Cañedo, Ukampirusa.\nComisión Interamericana de Derechos Humanos (CIDH) yatintanakapan yatiyapax mawk’it 43 yatiqirinakan tatanak mamanakaparux chuymacharakiwa. Jan Cocula qhillawjan nakhantaypkchisti ¿kawkinkapxisa?, sasinaw sikt’asipxarakixa, kunapachati procuradora Arely Gómez González jupax mä machaq yatikipäw yatiyt’änxa. Jichhax Enrique Peña Nieto marka irpirimpiw mä jikisiw mayipxi.\nEscuela Normal Rural Raúl Isidro Burgos de Ayotzinapa, Guerrero, 43 yatiqirinaka, 26 urunak saraxkipan sata phaxsit, 2014 maran chhaaqatanakan tatanak mamanakapax marka irpirirux ex Procurador General de la República, Jesús Murillo Karam jupar mä yatxatäw-uñakipäw mayipxaraki, kunatix aka tatax Cocula qhillawjanw yuqa-phuchhanakamax nakhantat jiwapx sasaw sarakinxa.\nCIDH, 6 urunak saraxkipan sata phaxsita, 2015 maran yatxatäwip uñacht’ayatanxa, Procuraduría General de la República (PGR) kunapachati Murillo Karam p’iqinchkänxa, marka apnaqirinakaxa, wayn-tawaqunak chhaqtäwit yatxatäwinakampix karisinwa.\n“¿Kunats Murillo Karam jilatax k’arisina?, yatxatatäñpaw jupaxa”, ukham sasarakiw mä chhaqat yatiqirin tatapax arst’asina.\n“Marka apnaqirinakan chiqanchäwinakapax mä k’arsïwiwa, uka uñacht’ayaskaptwa, jiwasax sarantaskakiñaniw yuqa phuchajanakasar katuñkama”, ukhamarakiw yatiyirinakarux mä chhaqat yatiqirin mamapax arst’asina.\n“Jakkiriw apxaruwipxixa, jakkirirakiw kutt’aw munapta”, ukhamaw tampach tatanak mamanakapax Centro de Derechos Humanos Miguel Agustín Pro Juárez (Centro Prodh)-tuqin arnaqapxäna.\nYatiqirinakan tatanak mamanakapax kimsa achikt’asïwinak mayipxi: 43 yatiqinaka chhaqtäwix yatxatatäpxpan wiltampi; marka irpirimp tantachäw jan k’arinak uthañpataki; yatxatäwinakax askipan ukhamarak jan mä uñakipir-yatintirinak luratapkanti.\n“10 urunak saraxkipan sata phaxsita, jan Peña jilatax katuqkistanixa, 23 uruxa, jan manq’awimpiw qallantapxa ukat 26 urux mä arnaqäwiw utjani, ukanx markachirinakan ch’amapaw uñjasiñpa”, ukhamarak mä 43 yatiqirinak tatanak mamanakapax arst’arakina.\n“Marka juchaw ukatw markax aka juchanakat k’arisiwinakapat taripatäñpawa”, ukham arunakampiw Felipe de la Cruz, aka Normal Raúl Isidro Burgos yatiqirinak jakkir uñstäwip taman kunka-arst’irix arst’arakina.\nWillka uru 6 urunak saraxkipan sata phaxsitxa, Grupo Interdisciplinario de Expertos y Expertas Independientes (GIEI), 5 jilanakamp CIDH-tuqitxa qhipqhipa yatxatäwip uñacht’ayapxi, ukan PGR k’arisïwip uñacht’ayapxi, kunatix jupanakax Cocula qhillanw aka yatiqirinakax jiwat sapxanwa. ç\nYatiyanxa, yatxatir tamax normalista-nakan destino-pax janiw yatiskiti, ukampirusa, taqi marka apnaqirinaka (alcalde), pallapallanakas (policía, ejército) kawki thakimas 5 kañaskunakax saraskapxan yatipxanwa, kunapachati jupanakax México markan 2 urunak saraxkipan taypi sata phaxsit arnaqäwir chikanchasiñatakiw jutantaskapxana.\nUkhamarakiwa, waynanakan janiw María de los Ángeles Pineda de Abarca yatiyap jan ist’asiñp amuyunipkänti, kunjampti PGR sänxa. Pineda ukhamarak chachapas, José Luis Abarca Velázquez khititix alkaltikanxa, katuntatäpxiwa, jupanakan narcotráfico ukhamarak yatiqirinak chhaqtayawit ukham taripayatapxi.\n“Marka apanaqirix taqinitanwa, mä maman chuymapax janiw pantjaskaspänti: janiw ukan jiwasan yuqa phuchhanakasax nakhantatapxkanti, ukx uñast’ayaskaptwa. Jichhat lantirux chiq\n“Sikt’ax akawa: ¿kawkinkapxis jiwasan yuqa phuchhanakasaja?, ¿kawkirus apasipxija?, jiwasax wawanakas kutt’ayäw mayipxañäni, kunatix jichhax wali ch’amamp jakapxiw sas amuyapta”, ukhamarak yaqha tatanak mamanakax sarakïna.\nPachanakatxa, PGR tamax CIDH 43 yatiqirinak Escuela Normal Rural Raúl Isidro Burgos de Ayotzinapa yatxatäwinakap uñakipaskapt sasaw qhananchapxäna.\nProcuradora Arely Gómez yaqha yatxatäwiw lurasin sanwa, ukhamarak organismo internacional yatxatatanak puripxkan jupnakatakix mä qihparäwiw uthan jan sarxapxañpataki.. Tatanak mamanakax yatxatt’äw tukuyañkam jan sarxapxañ mayipxiraki\nEnrique Peña Nieto irpirix mä machaq tantachäwiniristw 43 yatiqirinakan tatanak mamanakamp ukhamarak CIDH yatxatirinakamp sarakiwa, ukampirus janiw kunapachaspas uks saskarakisa.